
I. NACIONALINĖ SVEIKATOS TARYBA – SEIMUI ATSKAITINGA SVEIKATOS POLITIKOS VERTINIMO IR FORMAVIMO PATARIAMOJI INSTITUCIJA
        Viename iš pagrindinių sveikatos priežiūros sistemos strateginių dokumentų – Lietuvos nacionalinėje sveikatos koncepcijoje, patvirtintoje Lietuvos Respublikos Aukščiausiosios Tarybos 1991 m. spalio 30 d. nutarimu Nr. I-1939 (Žin.,1991, Nr.33-893), nurodoma, ,,jog praktinį sveikatos priežiūros įstaigų darbą koordinuoja Sveikatos apsaugos ministerija, o tarpsektorinio – tarpžinybinio bendradarbiavimo darbams koordinuoti, siekiant sveikatos sistemos tikslų, suformuojama nepriklausoma nuo Sveikatos apsaugos ministerijos Nacionalinė sveikatos taryba, kurią sudaro aukščiausios kvalifikacijos medicinos ir kitų, susijusių su sveikatos problemų sprendimu, specialybių profesionalai”. Šios Tarybos funkcija – patariamoji, formuojant nacionalinę sveikatos politiką ir nustatant prioritetines sveikatos sistemos veiklos sritis. Tokios visuomeninės institucijos įkūrimas pilnai atitinka Pasaulio sveikatos organizacijos strategijos ,,Sveikata visiems” skelbiamus pagrindinius visuomenės sveikatos priežiūros principus. 

Nacionalinė sveikatos taryba – Seimo įsteigta ir jam atskaitinga sveikatos politikos vertinimo ir formavimo patariamoji institucija sudaroma ir veikianti pagal Seimo patvirtintus nuostatus. NST misija – stiprinti Lietuvos gyventojų sveikatą, sutelkiant visuomenės ir valstybės institucijų pastangas sveikatos problemų sprendimui. 

NST strateginis tikslas – suderinant valstybės, savivaldybių, mokslininkų, visuomenės sveikatos priežiūros specialistų, visuomeninių organizacijų ir bendruomenės veiksmus, prisidėti formuojant efektyvią sveikatos politiką, kontroliuoti ir vertinti jos praktinį įgyvendinimą bei, teikiant pasiūlymus ir rekomendacijas, siekti geresnės Lietuvos gyventojų sveikatos.

 Pagrindiniai Nacionalinės sveikatos tarybos uždaviniai – stiprinti visuomenės sveikatą ir užtikrinti visuomenės dalyvavimą sprendžiant sveikatos problemas, bendradarbiaujant su asociacijomis, valstybės ir savivaldybių institucijomis šiais klausimais, analizuoti sveikatinimo procesus ir atlikti jų ekspertizę, dalyvauti formuojant sveikatos politiką ir prioritetus, teikti išvadas ir siūlymus dėl gyvensenos, aplinkos ir sveikatos priežiūros tarnybų veiklos gerinimo. Nacionalinė sveikatos taryba (toliau – Taryba) yra juridinis asmuo. Tarybos veikla yra finansuojama iš valstybės biudžeto.

Nacionalinė sveikatos taryba, vykdydama pagrindinius uždavinius pagal savo kompetenciją analizuoja ir vertina sveikatos politiką, analizuoja ir teikia pasiūlymus Seimui, Vyriausybei, ministerijoms alkoholio kontrolės, tabako, narkotikų ir psichotropinių medžiagų kontrolės ir narkomanijos prevencijos klausimais, analizuoja ir vertina privalomojo sveikatinimo veiklos mastą, sveikatinimo veiklos tikslus, valstybės siekiamo sveikatos lygio rodiklius. Nacionalinė sveikatos taryba vertina ir analizuoja gyventojų sveikatingumo raidos tendencijas, jų ryšį su valstybės vykdoma socialine ir ekonomine politika, informuoja apie tai Seimą, Vyriausybę ir visuomenę, taip pat padeda nustatyti aktualias visuomenės sveikatos problemas ir prioritetus, analizuoja  ir vertina Lietuvos sveikatos programos (Žin., 1998, Nr.64-1842), valstybinių sveikatos programų įgyvendinimą bei atlieka kitas pavestas funkcijas. 

Nacionalinės sveikatos tarybos paskirtį, sudarymo principus, uždavinius, teises ir darbo organizavimo principus nustato LR Sveikatos sistemos įstatymo 67 straipsnis (Žin., 1994, Nr.63-1231; 1998, Nr.112-3099; 2007, Nr.81-3327) ir Nacionalinės sveikatos tarybos nuostatai, kurie tvirtinti Seimo nutarimu Nr.VIII-612 ,,Dėl Nacionalinės sveikatos tarybos nuostatų patvirtinimo” (Žin., 1998, Nr.7-136), Seimo 1998 m. spalio 6 d. nutarimu Nr.VIII- 873 ,,Dėl Lietuvos Respublikos Seimo nutarimo ,,Dėl Nacionalinės sveikatos tarybos nuostatų patvirtinimo” priedėlio pakeitimo” (Žin., 1998, Nr.7-136, Nr.90-2486) bei Seimo 2003 m. gegužės 20 d. nutarimu Nr. IX-1572 ,,Dėl Seimo nutarimo ,,Dėl Nacionalinės sveikatos tarybos nuostatų patvirtinimo” priedėlio pakeitimo” (Žin., 1998, Nr.7-136, Nr.90-2486, 2003, Nr.52-2317).  

Nacionalinės sveikatos tarybos darbas organizuojamas vadovaujantis  Nacionalinės sveikatos tarybos patvirtintu darbo reglamentu. Nacionalinės sveikatos tarybos pirmininkas, pirmininko pavaduotojas ir nariai savo pareigas atlieka nenutraukdami darbo santykių pagrindinėje darbovietėje. Šiuo metu dirbanti Nacionalinė sveikatos taryba sudaryta iš 15 narių: penkių Lietuvos savivaldybių asociacijos deleguotų savivaldybių bendruomenės sveikatos tarybų atstovų, penkių visuomeninių organizacijų, ginančių visuomenės sveikatos interesus, atstovų, iš kurių vienas yra Visuomenės sveikatos asociacijos atstovas, penkių visuomenės sveikatos priežiūros specialistų, iš kurių vienas yra Kauno medicinos universiteto, vienas – Vilniaus universiteto Medicinos fakulteto atstovas. Lietuvos savivaldybių asociacija atstovus deleguoja šios asociacijos įstatų nustatyta tvarka. Visuomeninių organizacijų, ginančių visuomenės sveikatos interesus, atstovus siūlo Seimo Sveikatos reikalų komitetas iš šių organizacijų pasiūlytų atstovų pagal veiklos kryptis, pirmenybę teikdamas organizacijoms, kurios dalyvauja įgyvendinant valstybės ar savivaldybių sveikatos programas. Tris visuomenės sveikatos priežiūros specialistus siūlo Seimo Sveikatos reikalų komitetas, o po vieną visuomenės sveikatos specialistą deleguoja Kauno medicinos universiteto ir Vilniaus universiteto senatai. Šios kadencijos Nacionalinė sveikatos taryba buvo patvirtinta 2005 m. birželio 30 d. LR Seimo nutarimu Nr. X-300 ,,Dėl Seimo nutarimo ,,Dėl Nacionalinės sveikatos tarybos įsteigimo ir jos sudėties” 2 straipsnio pakeitimo” (Žin., 2005, Nr.83-3044). 

LR Sveikatos sistemos įstatymo 67 straipsnio pakeitimo įstatyme (Žin., 2007, Nr.81-3327) ir LR Seimo nutarime ,,Dėl Seimo nutarimo ,,Dėl Nacionalinės sveikatos tarybos nuostatų patvirtinimo“ priedėlio pakeitimo“ (Žin., 2007, Nr.80-3226) numatyta, kad naujos sudėties Nacionalinė sveikatos taryba renkama 2008 – 2012 metų Seimo kadencijos pradžioje ir ją sudarys 17 narių: penkių Lietuvos savivaldybių asociacijos deleguotų bendruomenių sveikatos tarybų atstovų, keturių Seimo švietimo, mokslo ir kultūros, Socialinių reikalų ir darbo, Aplinkos ir Ekonomikos komitetų deleguotų švietimo, socialinių reikalų, aplinkosaugos ir ūkio specialistų, trijų Seimo Sveikatos reikalų komiteto deleguotų asociacijų, ginančių visuomenės sveikatos interesus, atstovų ir penkių Seimo Sveikatos reikalų komiteto deleguotų visuomenės sveikatos priežiūros specialistų, iš kurių  trys yra mokslo ir studijų institucijų, rengiančių sveikatos priežiūros specialistus, atstovai.

Tarybos darbą techniškai aptarnauja sekretoriatas. Sekretoriato darbuotojų darbas apmokamas iš valstybės biudžete Tarybos išlaikymui skirtų lėšų.

Nacionalinė sveikatos taryba, vertindama šalies gyventojų sveikatingumo raidos tendencijas, jų ryšį su valstybės vykdoma socialine ir ekonomine politika, informuoja apie tai Seimą, Vyriausybę ir visuomenę, rengia ir kasmet teikia Seimui pranešimą apie gyventojų sveikatingumo ir sveikatos politikos  įgyvendinimo būklę, pagal kompetenciją teikia siūlymus Vyriausybei ir Seimui dėl įstatymų ir kitų teisės aktų projektų. 

LR Seimo 2007 m. gegužės 15 d. nutarime Nr. X-1133 ,,Dėl Nacionalinės sveikatos tarybos 2006 metų veiklos ataskaitos” (Žin., 2007, Nr.56-2183),  pritarta Nacionalinės sveikatos tarybos veiklos ataskaitai ir pasiūlyta Tarybai, įgyvendinant Lietuvos sveikatos programą, atsižvelgiant į Vyriausybės programos priemonių planą, pateikti Seimo Sveikatos reikalų komitetui Tarybos strateginį veiklos planą 2007 – 2010 metams. Teikti siūlymus dėl strateginių ilgalaikių sveikatos politikos tikslų, kuriuos įgyvendinant pailgėtų Lietuvos žmonių gyvenimo trukmė ir sumažėtų sergamumas, o taip pat įvertinus alkoholio vartojimo ir kitų žalingų įpročių paplitimą ir jų daromą žalą visuomenės sveikatai, skirti didesnį dėmesį ir paramą žalingų įpročių prevenciniam darbui bendruomenėse ir savivaldybėse. 

II. NACIONALINĖS SVEIKATOS TARYBOS POSĖDŽIAI, KONFERENCIJOS IR KITI RENGINIAI
 

Pagrindinė Nacionalinės sveikatos tarybos darbo forma – posėdžiai. Posėdžiuose    svarstomos aktualios Lietuvos gyventojų sveikatos problemos, sveikatos politikos bei valstybinių sveikatos programų įgyvendinimo klausimai. Organizuodama posėdžius, konferencijas ir kitus renginius Nacionalinė sveikatos taryba pasitelkia šalies ir užsienio specialistus bei konsultantus iš ministerijų, Vyriausybės įstaigų, mokslo ir mokymo institucijų, nevyriausybinių organizacijų. 

Nacionalinės sveikatos tarybos nuostatai nustato, kad posėdžiai rengiami ne rečiau kaip kartą per tris mėnesius. 2007 m. vyko šeši Nacionalinės sveikatos tarybos posėdžiai, kuriuose svarstytos šios aktualios temos:

     ⁭ Valstybinės alkoholio kontrolės programos įgyvendinimas;

     ⁭ Valstybinė traumatizmo profilaktikos 2000 – 2010 metų programa;

    ⁭ Valstybinės tuberkuliozės profilaktikos ir kontrolės 2003 – 2006 metų programos    įgyvendinimas ;

     ⁭  išvažiuojamojo posėdžio Šiauliuose metu svarstyta parama savivaldybėms aktyvinant nevyriausybinių organizacijų veiklą psichotropinių medžiagų prevencijoje;

     ⁭ tolesnės sveikatos sistemos plėtros 2007 – 2015 metais metmenys ir Tarybos veiklos gairės;

     ⁭ bendrame su Seimo Sveikatos reikalų komitetu posėdyje apsvarstytas Tarybos 2007 – 2010 metų strateginis veiklos planas.

 

2007 m. Nacionalinė sveikatos taryba organizavo ir kitus renginius: konferenciją ,,Traumos, nelaimingi atsitikimai – nacionalinė problema: priežastys ir prevencija”, pasitarimus.

Nacionalinės sveikatos tarybos posėdžiuose, konferencijose ir kituose renginiuose svarstyti klausimai svarbūs įvairių žinybų valstybės bei savivaldybių institucijų, nevyriausybinių organizacijų, mokslo ir mokymo įstaigų veiklai: Sveikatos apsaugos ministerijai ir jai pavaldžioms įstaigoms, Socialinės apsaugos ir darbo, Švietimo ir mokslo, Susisiekimo ministerijoms, Lietuvos savivaldybių asociacijai, Kauno medicinos universitetui,  Vilniaus universiteto Medicinos fakultetui ir kitoms institucijoms.

Nacionalinės sveikatos tarybos posėdžių nutarimai pateikti 3 priede, o konferencijos rezoliucija 4 priede. Žemiau trumpai pristatomos svarbiausios posėdžiuose iškeltos problemos.

Nacionalinė sveikatos taryba,  vykdydama LR Seimo 2007 m. gegužės 15 d. nutarimo Nr. X-1133 ,,Dėl Nacionalinės sveikatos tarybos 2006 metų veiklos ataskaitos” 2 straipsnio 3 punkto nuostatas, 2007 m. sausio 30 d. išplėstiniame posėdyje apsvarstė Lietuvos Respublikos Vyriausybės 1999 m. vasario 25 d. nutarimu Nr. 212 patvirtintą Valstybinę alkoholio kontrolės programą (Žin., 1999, Nr.21-603), jos vykdymo eigą. Programoje numatytas platus priemonių 1999–2010 metams planas, įpareigojantis daugelį ministerijų ir žinybų iš esmės pakeisti situaciją.

Nacionalinė sveikatos taryba nuolat analizuoja sveikatos politikos formavimo raidą ir, vertindama gyventojų sveikatingumo priežastis ir kryptis, alkoholio vartojimą laiko vienu iš pagrindinių ir ypatingai neigiamą įtaką gyventojų sveikatai darančių veiksnių. Tai – socialinė, psichologinė, teisinė, ekonominė, visuomenės sveikatos ir medicinos problema. Alkoholis laikomas produktu, kurį valstybė privalo kontroliuoti, norėdama išvengti didelių neigiamų padarinių gyventojų psichinei ir fizinei sveikatai bei su tuo susijusių nuostolių šalies ekonomikai. Nacionalinė sveikatos taryba dabartinę alkoholio vartojimo situaciją Lietuvoje, akcentuodama alkoholio vartojimo neigiamą įtaką gyventojų sveikatai ir gerovei, įvardina kaip kritinę.

Taryba pažymėjo, kad Lietuvoje kasmet vis daugiau pagaminama ir suvartojama alkoholio. Augant pajamoms ir mažėjant alkoholinių gėrimų kainoms, didėja alkoholio prieinamumas ir vartojimas. Nuo 1998 metų alkoholio suvartojimas išaugo 12,5 proc., o susirgimų alkoholinėmis psichozėmis skaičius, kuris tiksliausiai apibūdina tikrąjį alkoholizmo mastą nuolat auga. Šių susirgimų skaičius išaugo beveik du kartus - nuo 58,5 atvejų 100 000 gyventojų 1998 metais iki 100,7 atvejų 2006 metais. Buvo atkreiptas dėmesys, kad net  45 proc. vyrų, kurių amžius nuo 20 iki 24 m. alkoholinius gėrimus vartoja bent kartą per savaitę. Savivaldybėse, kuriose yra daug lėtinio alkoholizmo atvejų, daug nelaimingų atsitikimų, traumų, mirčių nuo apsinuodijimo alkoholiu, žmogžudysčių. 2006 m. iš 16,4 tūkst. socialinės rizikos šeimų, kuriose augo 36,5 tūkst. vaikų, 63 proc. šeimų į socialinės rizikos šeimų sąrašą įtrauktos dėl girtavimo ir dauguma jų gyvena kaime.

 Ypatingą susirūpinimą kelia didėjantis vaikų ir jaunuolių girtavimas. 2006 m. HSBC tyrimo duomenimis 26 proc. 15 m. amžiaus berniukų ir 20 proc. mergaičių alkoholinius gėrimus vartojo  nors kartą per savaitę. Didelį susirūpinimą kelia nelaimingi atsitikimai keliuose, darbe. 2005 m. dėl alkoholio vartojimo išaugo neblaivių asmenų, nukentėjusių nuo nelaimingų atsitikimų darbe skaičius, daugėja kelių eismo įvykių, sukeltų neblaivių vairuotojų, kuriuose žūsta ir sužalojami žmonės, skaičius. Per paskutiniuosius 5 metus dėl neblaivių eismo dalyvių kaltės eismo įvykiuose žuvo 489 ir buvo sužeista 6411 žmonių, net 44 proc. vyrų ir 37 proc. moterų per paskutiniuosius 12 mėn. pastebėjo savo draugus sėdant už vairo išgėrus.

  Nacionalinė sveikatos taryba, išklausiusi Seimo, Tarybos narių, ministerijų bei kitų institucijų, nevyriausybinių organizacijų atstovų pasisakymus, konstatavo, kad Programa neefektyvi, daugelis programos priemonių nevykdomos arba nepakankamai vykdomos, pasigendama koordinuojančio ir vadovaujančio Sveikatos apsaugos ministerijos, kaip atsakingos už programos vykdymą institucijos, vaidmens. Esminės prielaidos didesniam alkoholio vartojimui ir su tuo susijusių susirgimų gausėjimui atsirado dėl to, kad nuolatos liberalizuojamas alkoholio kontrolės įstatymas, neužtikrinamas ir jau esamų nuostatų (draudimo parduoti nepilnamečiams ir kt.) vykdymas, neįgyvendinamos tokios pagrindinės ir efektyviausios priemonės kaip alkoholinių gėrimų kainų ir akcizų didinimas, reklamos draudimas, pardavimo vietos ir laiko apribojimas, galinčios sumažinti bendrąjį alkoholio suvartojimą, vengiama vykdyti tarptautinius įsipareigojimus ir kitos priežastys.

Nacionalinė sveikatos taryba, pritardama Pasaulio sveikatos organizacijos alkoholio kontrolės politikos ir strategijos, Europos Alkoholio Chartijos, Lietuvos sveikatos programos nuostatoms ir principams, pasiūlė LR Seimui, Vyriausybei svarstant alkoholio kontrolės klausimus pavesti Seimo Sveikatos reikalų komitetui vykdyti pagrindinio komiteto funkcijas vietoj Ekonomikos komiteto, o svarstant Tabako bei Alkoholio įstatymų pakeitimus, remtis Lietuvos Respublikos Konstitucinio teismo išaiškinimu ir prioritetą teikti visuomenės sveikatos, o ne verslo interesui. Alkoholio kontrolės įstatymo pataisų rengimo ir siūlymo iniciatyvą perduoti Sveikatos apsaugos ministerijai, suteikiant jai daugiau galių įgyvendinti alkoholio kontrolės politiką. Tai užtikrintų, kad, rengiant pataisas, būtų išsaugota pirmenybė visuomenės sveikatai. Reikalinga iš esmės sugriežtinti alkoholio kontrolę šalyje, stiprinti Valstybinės tabako ir alkoholio     kontrolės tarnybą, jos nepriklausomumą nuo alkoholio gamintojų ir pardavėjų įtakos, sistemingai didinti alkoholio akcizus taip, kad jų augimas viršytų gyventojų pajamų augimą. Pasiūlyta visiškai uždrausti tiesioginę ir netiesioginę alkoholio gaminių reklamą ir rėmimą ir atkreipti dėmesį, kad pastaruoju metu, perdavus dalį alkoholio reklamos kontrolės funkcijų Nacionalinei vartotojų teisių apsaugos tarybai, padaugėjo reklamos apribojimų pažeidimų, todėl siūlyta visą alkoholio reklamos kontrolę grąžinti Valstybinei tabako ir alkoholio kontrolės tarnybai. Siekiant situacijos pagerėjimo  griežčiau riboti alkoholinių gėrimų pardavimo laiką, vietą ir vartotojų amžių, uždrausti ne tik parduoti, bet ir vartoti alkoholinius gėrimus nepilnamečiams, o už alkoholio prekybos taisyklių pažeidimus naikinti prekybos licenzijų galiojimą. Apsvarstyti Vyriausybėje Valstybinės alkoholio kontrolės programos vykdymą, išsiaiškinti jos nevykdymo priežastis ir nelegalaus alkoholio kontrolės vykdymo spragas, peržiūrėti ir atnaujinti Valstybinę alkoholio kontrolės programą, skiriant pakankamą finansavimą jos įgyvendinimui, kompleksiškai peržiūrėti visas priklausomybės ligas sukeliančių medžiagų prevencijos  programas, o priemones ypač skirtas vaikams ir jaunimui sujungti. Įsiklausant į jaunimo ir kitų visuomeninių organizacijų, kovojančių už blaivybę siūlymus,  paremti visuomenės teisėtus reikalavimus dėl geresnės sveikatos ir ekonominio šalies klestėjimo ir pritarti LR Seimo Sveikatos reikalų komiteto iniciatyvai skelbti Lietuvoje Blaivybės metus. Taryba Seimo kontrolieriui rekomendavo atkreipti dėmesį į nepakankamą Alkoholio kontrolės įstatymo nuostatų, Lietuvos sveikatos  programoje numatytų tikslų ir uždavinių vykdymą ir sugriežtinti kontrolės priemones ir pritarė Seimo kontrolieriaus siūlymui sudaryti darbo grupę, atstovaujančią įvairias institucijas  ir visuomenę, nuosekliam Alkoholio kontrolės įstatymo peržiūrėjimui ir naujos redakcijos parengimui, į kurią Nacionalinė sveikatos taryba sutiktų deleguoti savo atstovą. 

Sveikatos apsaugos ministerijai pasiūlyta stiprinti Visuomenės sveikatos departamentą, sudarant didesnes galimybes vertinti alkoholio vartojimo poveikį visuomenės sveikatai ir daugiau įtakoti alkoholio kontrolės politiką ir įvertinti Valstybinės alkoholio kontrolės programą ir pasiūlyti efektyvias jos įgyvendinimo priemones.  Švietimo ir mokslo ministerija turėtų skirti didesnį dėmesį gyvenimo įgūdžių, sveikos gyvensenos ugdymui, jaunuolių rengimui gyventi visuomenėje. Mokyklose vykdyti tiktai efektyvias, moksliškai pagrįstas prevencines programas, skatinti ir puoselėti blaivybės idėjas ugdymo institucijose. Socialinės apsaugos ir darbo ministerija, mažindama  skurdą, nedarbo lygį, ypač kaimo vietovėse, kartu su Sveikatos apsaugos ministerija turėtų plėsti reabilitacijos paslaugas asmenims, sergantiems  priklausomybės ligomis, bei jų šeimos nariams ir skirti ypatingą dėmesį prevenciniam darbui socialinės rizikos šeimose. Didinti darbdavių kontrolę ir atsakomybę dėl su alkoholio vartojimu susijusių nelaimingų  atsitikimų gamyboje prevencijos įgyvendinimo. Vidaus reikalų ministerijai rekomenduota imtis ypatingų priemonių, kad būtų suvaldyta nelegali gamyba ir prekyba alkoholiniais gėrimais. Lietuvos savivaldybių asociacijai siūlyta skatinti ir raginti savivaldybes aktyvinti alkoholio ir narkomanijos prevencijos komisijų veiklą bei vykdyti efektyvias prevencines priemones bendruomenėse, kurios įtakotų alkoholio vartojimo mažinimą, o Lietuvos nacionaliniam radijui ir televizijai  rengti ir transliuoti daugiau įtaigių laidų, formuojančių visuomenės kultūrines ir socialines sveikos gyvensenos nuostatas.

Dėl įvairių nelaimingų atsitikimų, apsinuodijimų, traumų, patirto smurto, bandymų nusižudyti Lietuvoje į sveikatos priežiūros įstaigas kasmet kreipiasi apie 400 tūkstančių žmonių ir daugiau kaip 5000 miršta. Dėl nelaimingų atsitikimų ir traumų daugiausia miršta jauni žmonės. Lietuvos gyventojų mirtingumas dėl išorinių priežasčių (traumų, kitų nelaimingų atsitikimų, smurto ir savižudybių) didėja. 2000-2005 m. mirusių skaičius dėl šių priežasčių padidėjo 9 procentais. Apie du trečdalius 15 – 44 metų vyrų ir trečdalis tokio pat amžiaus moterų žūva nuo traumų. Traumos – pagrindinė šio amžiaus žmonių, taip pat ir vaikų mirties priežastis. PSO teigia, kad ,,jauni žmonės ne tik dažnai anksti miršta, bet ir ilgiau gyvena su negalia”. Vaikų ir paauglių traumatizmas yra labai svarbi visuomenės sveikatos problema Lietuvoje. Vaikų dėl traumų žūsta daugiau negu nuo visų kitų priežasčių sudėjus kartu. Tarp visų mirusių nuo traumų du trečdalius sudaro darbingo amžiaus žmonės. Traumos ir kiti nelaimingi atsitikimai sąlygoja tiesiogines ir netiesiogines valstybės išlaidas iš valstybės biudžeto, Privalomojo sveikatos draudimo fondo ir socialinio draudimo fondo biudžetų. Tarp Pasaulio sveikatos organizacijos prognozuojamų pagrindinių pasaulio sveikatos problemų 2020 metais kelių eismo įvykiai užims trečią vietą. Todėl Nacionalinė sveikatos taryba, dalyvaujant Sveikatos apsaugos, Švietimo ir mokslo, Vidaus reikalų ir Susisiekimo ministerijų atsakingiems darbuotojams, sveikatos priežiūros įstaigų, sveikatos priežiūros darbuotojus atstovaujančių visuomeninių organizacijų ir asociacijų vadovams bei kitiems dalyviams 2007 m. kovo 22 d. apsvarstė Lietuvos Respublikos Vyriausybės 2000 m. balandžio 14 d. nutarimu Nr. 423 (Žin., 2000, Nr.32-903) patvirtintos Valstybinės traumatizmo profilaktikos 2000–2010 metų programos įgyvendinimo eigą. Šioje programoje numatyta sutelkti valstybės ir savivaldybių institucijų pastangas traumatizmo problemai spręsti. Svarbiausias programos efektyvumo rodiklis – pastovus mirčių ir sunkių sužalojimų skaičiaus mažėjimas. Akivaizdu, kad būtina imtis neatidėliotinų veiksmų ir ieškoti efektyvių sprendimų įvairiuose sektoriuose. Įgyvendinant Programos pirmojo etapo priemones, buvo parengta ir Lietuvos Respublikos Vyriausybės 2005 m. liepos 8 d. nutarimu Nr. 759 ,,Dėl Valstybinės saugaus eismo automobilių keliais 2005 – 2010 metų programos patvirtinimo” (Žin., 2005, Nr.84 – 3117) patvirtinta atskira programa bei jos įgyvendinimo priemonių planas. Tačiau dėl labai plataus priemonių plano, didelio vykdytojų rato, posėdyje ši programa nebuvo giliau analizuojama. 

Taryba, įvertindama Sveikatos apsaugos, Švietimo ir mokslo, Vidaus reikalų  ministerijų atstovų, Nacionalinės sveikatos tarybos narių, sveikatos priežiūros įstaigų ir kitų institucijų atstovų pranešimus bei pastabas dėl Programos įgyvendinimo, pažymėjo, kad  vykdant programą, nors ir atliktas tam tikras darbas, bet įgyvendinimas nėra sklandus. Dėl nepakankamo Programos finansavimo (Sveikatos apsaugos ministerija 2006 m. skyrė apie 70 proc. numatytų lėšų), neefektyvių priemonių taikymo traumatizmo profilaktika ir visa situacija negerėja. Visuomenės sąmoningumas nepakankamas, elgesys neatsargus ir neatsakingas. Dėl alkoholio vartojimo mirčių ir sužalojimų skaičius transporte,  gamyboje ir buityje nemažėja. Aktyviosios saugos priemonės įgyvendinamos vangiai. Visuomenės pasirengimas teikti pirmąją pagalbą nepatenkinamas. Dėl prastos materialinės-techninės bazės, organizacinių trūkumų įdiegiant pažangiausias metodikas, algoritmus, optimizuojant sveikatos priežiūros įstaigų tinklą ir paslaugų teikimą medicininė ir specializuota traumatologinė  pagalba nepakankamai efektyvi.

Nacionalinė sveikatos taryba, įvertinusi pranešimuose ir diskusijoje pareikštas pastabas  dėl valstybinės traumatizmo profilaktikos programos įgyvendinimo ir pasiūlymus dėl problemų sprendimo,  pasiūlė Sveikatos apsaugos ministerijai skirti didesnį dėmesį traumų informacijos ir stebėsenos  sveikatos priežiūros įstaigose sutvarkymui, specialiųjų pagalbos tarnybų darbuotojų rengimui ir jų kvalifikacijos kėlimui. Paspartinti algoritmų ir vieningų pagalbos metodikų, parengtų vadovaujantis visuotinai pripažintais tarptautiniais skubiosios pagalbos standartais (ATLS, PHTLS, ACLS ir kt.), įdiegimą. Siūlome reikalauti, kad apskrityse būtų reguliariai organizuojamos specialiųjų pagalbos tarnybų, įtraukiant įvairaus lygio sveikatos priežiūros įstaigas ir kitas gelbėjimo tarnybas, pratybos–treniruotės. Sparčiau atnaujinti greitosios medicinos pagalbos tarnybų, nepriklausomai nuo jų steigėjo statuso, automobilių parką, aprūpinti reikalinga įranga. Atnaujinti diskusijas dėl greitosios medicinos pagalbos tarnybos koncepcijos ir paspartinti jos vystymo strategijos patvirtinimą. Patvirtinti perspektyvinį specializuotos traumatologinės pagalbos paslaugas teikiančių įstaigų išdėstymo šalyje planą. Užtikrinti asmens sveikatos priežiūros paslaugų kokybę pacientams po traumų ir nelaimingų atsitikimų, aprūpinant reikiamomis priemonėmis, plėtoti reabilitacijos sistemą ligoniams po traumų ir nelaimingų atsitikimų, atkreipiant dėmesį į ambulatorinę reabilitaciją. Apsvarstyti galimybes įkurti atskirą instituciją (skyrių) prie SAM ar netgi centrą (institutą), kuris užsiimtų informacijos srautų analize, protokolų, algoritmų kūrimu ir jų įgyvendinimu, specialiosios pagalbos tarnybų veiklos koordinavimu. Įvertinant šešių metų Programos įgyvendinimo rezultatus, siūlyta ją papildyti, atnaujinti ir, rengiant įgyvendinimo priemonių planą 2008-2010 metų periodui, atsižvelgti į Tarybos pastabas. 

 Švietimo ir mokslo ministerijai pasiūlyta atkreipti didesnį dėmesį į moksleivių pirmosios medicinos pagalbos mokymą, saugios elgsenos, atsakingo ir prosocialaus elgesio formavimą, o taip pat apsvarstyti klausimą dėl sveikatos ugdymo, kaip savarankiškos disciplinos įvedimo į bendrojo ugdymo programas. Aktyviau į šią veiklą įtraukti mokyklų visuomenės sveikatos priežiūros specialistus, įdarbinti valeologus. Plačiau taikyti šiam tikslui psichologinio bendravimo ugdymo metodus. Skatinti sveikatą stiprinančių mokyklų judėjimą. Lietuvos savivaldybių asociacijai rekomenduota skleisti geros praktikos pavyzdžius ir atkreipti dėmesį, kad savivaldybėse planuojant bei įgyvendinant vaikų ir paauglių traumatizmo profilaktikos programas, būtinas kompleksinis, visa apimantis požiūris, ilgalaikis poveikis, tarpžinybinis bendradarbiavimas ir visų bendruomenės lygių įtraukimas.

 Posėdyje buvo konstatuota, kad, nesumažinus alkoholio vartojimo, nebus įvykdyti traumatizmo profilaktikos programos siekiniai. Taryba palaikė iniciatyvą skubiai priimti griežtesnes administracinių teisių pažeidimo kodekso pataisas ir kreipėsi į visuomeninį transliuotoją bei LRT tarybą, prašydami tęsti ir dar labiau suaktyvinti pradėtą sėkmingą akciją prieš karą keliuose. Atsižvelgiant į šios bei kitų Valstybinių profilaktikos programų daugiaplaniškumą, įgyvendinimo ir koordinavimo sudėtingumą siūlyta stiprinti Sveikatos apsaugos ministerijos pajėgumus, atnaujinti Sveikatos reikalų komisijos prie Lietuvos Respublikos Vyriausybės veiklą. Nacionalinė sveikatos taryba, įvertindama tai, kad situacija negerėja, įsipareigojo 2007 metais inicijuoti konferenciją, kurioje, dalyvaujant Seimo nariams, įvairių ministerijų, žinybų, jaunimo ir NVO atstovams, visuomenės, kultūros veikėjams, būtų giliai išanalizuota padėtis ir, vadovaujantis PSO rekomendacijomis, būtų atkreiptas valstybės dėmesys į traumatizmo problemų sprendimo efektyviausias priemones.

Nacionalinė sveikatos taryba 2007 m. gegužės 3 d., dalyvaujant Seimo, Sveikatos apsaugos, Krašto apsaugos ministerijų, Kalėjimų departamento prie Teisingumo ministerijos atsakingiems darbuotojams, universitetų, kolegijų atstovams, apskričių gydytojams, AIDS centro, visuomenės sveikatos centrų atstovams, tuberkuliozės gydymo įstaigų vadovams ir specialistams bei kitiems dalyviams, svarstė Lietuvos Respublikos Vyriausybės 2002 m. spalio 10 d. nutarimu Nr. 1611 (Žin., 2002, Nr.99–4408) patvirtintos Valstybinės tuberkuliozės profilaktikos ir kontrolės 2003-2006 metų programos įgyvendinimo eigą.

 Pasaulio sveikatos organizacijos (PSO) duomenis, Lietuva priklauso aštuonioms pasaulio valstybėms, kuriose daugiausia žmonių serga vaistams atspariomis tuberkuliozės formomis. Pastaruoju metu padaugėjo asmenų, sergančių vaistams atsparia tuberkuliozės forma (2006 m. tokios formos sudarė net 19,3 proc. visų sergančiųjų), taip pat grėsmingas faktorius, jog atvira plaučių tuberkuliozės forma serga 66,3 proc. visų plaučių tuberkulioze sergančių asmenų. Daugiausia per pastarąjį dešimtmetį tuberkulioze buvo sergama 1998m. – 85.7 atvejo 100 000 gyventojų. Tada parengta ir pradėta įgyvendinti Valstybinė tuberkuliozės profilaktikos ir kontrolės programa bei PSO rekomenduojama tuberkuliozės tiesiogiai kontroliuojamo gydymo strategija, o nuo 2003 m. užtikrintas nemokamas gydymas visiems tuberkulioze sergantiesiems, nesvarbu koks jų socialinis statusas. 2003 metais, pradedant vykdyti programą, naujų susirgimų atvejų buvo 65.1 / 100 000 gyventojų. Deja, 2006 metais naujai išaiškintų, sergančiųjų aktyvia tuberkulioze rodiklis siekė 69.49/100 000 gyventojų. Tačiau, vertinant bendrąsias sergamumo tendencijas, galima teigti, kad sergamumas šia grėsminga liga stabilizavosi, nors sergamumo epidemiologinė situacija Lietuvoje dar vis nėra palanki. Išlieka dideli absoliutūs sergančiųjų skaičiai. Stebint mirtingumą nuo tuberkuliozės matyti, kad nuo 2000 metų, kada dėl šios priežasties mirė 363 asmenys, mirčių 2004 metais buvo sumažėję iki 267 atvejų, o nuo 2005 metų vėl didėja iki 297, o 2006 m. – 300 mirčių. Vaikų 0–17 metų amžiaus sergamumas nežymiai, tačiau didėja. 2000 metais susirgo –123, o 2006 metais –138 vaikai iš kurių net 15.4 proc. serga atvira forma. Vis dar nepakankamas dėmesys skiriamas rizikos grupių vaikams. 2005 m. tuberkulino mėginiai buvo atlikti tiktai 14.5 proc. vaikų priskirtų rizikos grupei (2006 m. – 40 proc.). Lietuvoje nauji susirgimo atvejai vis dar daugiausiai išaiškinami  pasyviosios profilaktikos būdu, pacientui kreipiantis į sveikatos priežiūros įstaigą. Atsižvelgiant į tai, kad dauguma socialinės rizikos grupės žmonių – girtaujančių, valkataujančių, niekur nedirbančių, tarp kurių šis susirgimas ypač  paplitęs, iš viso nebūna prisirašę prie sveikatos priežiūros įstaigų, manoma, kad daug susirgimų lieka ilgai neišaiškinti.  Kita labai svarbi problema tai sergančiųjų tuberkulioze asmenų neatsakingas elgesys. Gydymo vengimas arba gydymasis su pertrūkiais. Tai yra pagrindinė atviros ir atsparios gydymui susirgimo formos didelio paplitimo priežastis. Iki šiol nesutvarkyta tokių ligonių būtinojo hospitalizavimo ir (ar) izoliavimo tvarka. Nėra šalyje tinkamai įrengtos ligoninės. Atskirų įstaigų ir žinybų bei specialistų, dirbančių su sergančiaisiais tuberkulioze veiklos koordinacija nepakankama. Posėdžio metu atkreiptas dėmesys į tai, kad trūksta Socialinės apsaugos ir darbo ministerijos bei savivaldybių didesnio dėmesio ir paramos šių ligonių socialinių problemų sprendimui. Visuomenėje didėja socialinė atskirtis, gausėja alkoholio vartojimas, klesti apsileidimas. Lietuvoje daugiau negu 200 tokių asmenų neturi gyvenamojo būsto.

Tiesiogiai kontroliuojamo gydymo strategija (TKGS) akivaizdžiai pasiteisino, tačiau pradėjus šią programą finansuoti per programas, neįmanoma užtikrinti finansavimo nepertraukiamumo. Nesant finansinio pirminės sveikatos priežiūros grandies ir bendruomenės sveikatos slaugytojų motyvavimo, dažnai sunku organizuoti gerą programos vykdymą. 

Nacionalinė sveikatos taryba, įvertinusi pranešimuose ir diskusijoje pareikštas pastabas ir pasiūlymus dėl Programos įgyvendinimo,  pasiūlė Seimui ir Vyriausybei atkreipti didesnį dėmesį į socialinės atskirties, regionų tolygaus vystymo programų vykdymą, ryžtingą alkoholio kontrolės politikos įgyvendinimą, o Socialinės apsaugos ir darbo ministerijai bei savivaldybėms skirti realią paramą socialinės rizikos grupės bendruomenės nariams sprendžiant buto ir būsto problemas. Kuo skubiau steigti specialius nakvynės namus sergantiesiems atvira tuberkuliozės forma, apsvarstyti galimybes susieti socialinių pašalpų išmokėjimą su prievole tikrintis sveikatą ar sergantiesiems tinkamai gydytis. Stiprinti bendruomenėse socialinės rūpybos ir lankomosios priežiūros išteklius.

Sveikatos apsaugos ministerijai, tęsiant Valstybinės tuberkuliozės profilaktikos ir kontrolės programos vykdymą, rekomenduota didesnį dėmesį skirti aktyvios profilaktikos, ankstyvosios   diagnostikos ir tiesiogiai kontroliuojamo ambulatorinio gydymo užtikrinimui, programoje numatyti lėšas maisto paketams, priemokoms už nepilnai kompensuojamus vaistus apmokėti, pacientų ir medikų kelionės išlaidų kompensavimui, jų materialiniam skatinimui. Sustiprinti visų žinybų, kurių darbuotojai turi būti reguliariai profilaktiškai tikrinami dėl tuberkuliozės, kontrolę, atidaryti būtinojo gydymo stacionarą ir įgyvendinti būtinojo gydymo,  ligonių izoliavimo  tvarką bei atsižvelgiant į realias atsparių vaistams tuberkuliozės formų gydymo sąnaudas, padidinti Tuberkuliozė II-4 vieno lovadienio kainą.

Teisingumo ministerijai rekomenduota atkreipti dėmesį į grėsmingą situaciją besiklostančią laisvės atėmimo vietų sveikatos priežiūros įstaigose, kuriose dėl mažų atlyginimų trūksta medicinos personalo, trūksta lėšų medikamentams, įrangai. Visiškai nusidėvėjusi ir praktiškai netinkama naudoti rentgenologinė aparatūra. Švietimo ir mokslo ministerijai pasiūlyta sustiprinti pedagoginio personalo ir moksleivių sveikatos profilaktinių patikrinimų kontrolę, o apskričių viršininkų administracijoms, apskričių gydytojams, visuomenės sveikatos centrų vadovams sekti ir analizuoti kaip savivaldybėse įgyvendinama Programa ir nors kartą per metus organizuoti šioms problemoms savivaldybėse spręsti skirtus seminarus, gerinti visuomenės švietimą. Posėdžio metu buvo nuspręsta prašyti Valstybinę visuomenės sveikatos priežiūros tarnybą ir jai pavaldžias  institucijas griežčiau kontroliuoti savivaldybes kaip jos vykdo LR žmonių užkrečiamųjų ligų  profilaktikos ir kontrolės įstatymo nuostatas.

      Posėdžio dalyviai išreiškė nuomonę, kad visose žinybose dirbantiems su įtariamais ar jau sergančiais tuberkulioze ligoniais trūksta žinių kaip interpretuoti ir taikyti praktikoje LR pacientų teisių ir žalos sveikatai atlyginimo, LR žmonių užkrečiamųjų ligų profilaktikos ir kontrolės įstatymus bei Lietuvos Respublikos įstatymą dėl Europos žmogaus teisių ir pagrindinių laisvių apsaugos konvencijos, kyla abejonių dėl  šių įstatymų suharmonizavimo, todėl pasiūlyta, siekiant apsaugoti nuo susirgimo sveikus žmones, keisti įstatymus, daryti juose išimtis, suteikiančias aiškią pirmenybę visuomenės interesams, o įvertinant situacijos grėsmingumą, reikia didesnes teises suteikti vidaus reikalų pareigūnams, įtraukiant juos į aktyvaus ir ankstyvojo ligos išaiškinimo sistemą bei pareikalauti užtikrinti griežtą sergančiųjų atviromis tuberkuliozės formomis prievolių vykdymo kontrolę.

Nacionalinė sveikatos taryba nuolat analizuodama sveikatos politikos formavimo raidą ir, vertindama gyventojų blogos sveikatos priežastis ir kryptis, žalingų įpročių paplitimą, jų daromą žalą visuomenės sveikatai, laiko vienais iš pagrindinių ir ypatingai neigiamą įtaką gyventojų sveikatai darančių veiksnių. Tai kompleksinė – socialinė, psichologinė, teisinė, ekonominė, visuomenės sveikatos ir medicinos, problema. Taip pat Taryba ne kartą akcentavo, kad vykdant sveikatinimo misiją, nepakankamas dėmesys skiriamas savivaldybėms, savivaldybių bendruomenės sveikatos taryboms, kurioms numatytas labai svarbus tarpininko vaidmuo tarp plačiosios visuomenės ir sveikatos valdymo sprendimus priimančiųjų savivaldybės institucijų, vykdant žalingų įpročių prevencinį darbą.

Nacionalinė sveikatos taryba, vykdydama LR Seimo 2007 m. gegužės 15 d. nutarimo Nr. X-1133 ,,Dėl Nacionalinės sveikatos tarybos 2006 metų veiklos ataskaitos” 2 straipsnio 3 punkto nuostatas, kuriomis įpareigota skirti didesnį dėmesį ir paramą žalingų įpročių prevenciniam darbui bendruomenėse ir savivaldybėse, 2007 m. birželio 1 d. Šiaulių apskrities viršininko administracijoje vykusiame išvažiuojamajame posėdyje apsvarstė alkoholio, tabako ir narkotinių medžiagų pasiūlos ir prieinamumo mažinimo svarbą bendruomenėse, visuomenės informavimo bei neigiamų visuomenės nuostatų priklausomybę sukeliančių medžiagų vartojimo atžvilgiu formavimo ir kitus prevencinio darbo organizavimo savivaldybėse klausimus. Dalyvauti posėdyje buvo pakviesti Šiaulių apskrities septynių savivaldybių politikai, Bendruomenės sveikatos tarybų, Narkotikų kontrolės komisijų, Prevencinio darbo koordinavimo grupių nariai, visuomeninių organizacijų atstovai, psichikos sveikatos ir priklausomybės ligų centrų vadovai. Taryba, išklausiusi Seimo, Nacionalinės sveikatos tarybos narių, Savivaldybių asociacijos, Sveikatos apsaugos ministerijos, Narkotikų kontrolės departamento prie LR Vyriausybės, posėdyje dalyvaujančių savivaldybių nevyriausybinių organizacijų atstovų, asmens ir visuomenės sveikatos priežiūros specialistų ir kitų dalyvių pasisakymus pažymėjo, kad valstybės mastu neįgyvendinamos tokios pagrindinės efektyviausios ir įrodymais pagrįstos  priemonės kaip alkoholinių gėrimų kainų ir akcizų didinimas, reklamos draudimas, pardavimo vietos ir laiko apribojimas, galinčios sumažinti bendrąjį alkoholio suvartojimą. Savivaldybių Narkotikų kontrolės komisijų ir Prevencinio darbo koordinavimo grupių vaidmuo nepakankamai koordinuojantis ir vadovaujantis, ne visose savivaldybėse savivaldybių bendruomenės sveikatos tarybos yra pakankamai aktyvios,  trūksta specialistų , ypač dirbančių su vaikais, priklausomybės ligų prevencijos ir gydymo srityse. Atkreiptas dėmesys, kad nepakankamas ryšys tarp Apskrities viršininko administracijos ir savivaldybių institucijų, savivaldybėse nepakankamai bendradarbiaujama su psichikos sveikatos ir priklausomybės ligų centrais.

Nacionalinė sveikatos taryba, pritardama Pasaulio sveikatos organizacijos teiginiui, kad siekiant efektyvesnio visuomenės sveikatos gerinimo, būtina vienyti ja besirūpinančiųjų jėgas, Lietuvos sveikatos programos nuostatoms ir principams, pasiūlė LR Seimui, Vyriausybei stiprinti priklausomybę sukeliančių medžiagų kontrolės politiką, vienyti ją įgyvendinančių  institucijų pajėgumus, atkreipti dėmesį, kad vaikų ir moksleivių sveikatos ugdymas ir parengimas gyvenimui vis dar nepakankamas. Reikia      kompleksiškai peržiūrėti visas priklausomybės ligas sukeliančių medžiagų prevencijos  programas, o pirminės prevencijos priemones, ypač skirtas vaikams ir jaunimui, sujungti,  įsiklausyti į jaunimo ir kitų visuomeninių organizacijų siūlymus ir paremti visuomenės teisėtus reikalavimus priklausomybę sukeliančių medžiagų prevencijos srityje. Visokeriopai remti nevyriausybinių organizacijų ir aljansų už geresnę sveikatą judėjimus. Narkotikų kontrolės departamentui prie LRV pasiūlyta toliau tęsti savivaldybių narkotikų kontrolės komisijų narių mokymus, teikti metodinę paramą jų veiklai.

Lietuvos savivaldybių asociacijai rekomenduota skatinti ir raginti savivaldybes aktyvinti priklausomybę sukeliančių medžiagų prevencijos komisijų veiklą bei vykdyti efektyvias prevencines priemones bendruomenėse, kurios įtakotų tabako, alkoholio ir narkotinių medžiagų pasiūlos, prieinamumo ir vartojimo mažinimą, o savivaldybių taryboms skirti didesnį dėmesį pritraukiant į veiklą aktyvius bendruomenės narius ir įsiklausyti į bendruomenės sveikatos tarybų, narkotikų kontrolės komisijų, prevencinio darbo koordinavimo grupių ir visuomeninių organizacijų siūlymus sveikatinimo klausimais tam panaudojant šūkį „Sveikata – tautos socialinis kapitalas“. Rengiant savivaldybių, nevyriausybinių organizacijų programas būtina tiksliai apibrėžti įrodymais paremtus ir suprantamais terminais išreikštus siekinius, atitinkančius visuomenės lūkesčius ir ieškoti įvairių lygių politikų pritarimo, didesnį dėmesį skiriant visuomeninių organizacijų vykdomoms programoms, didinant jų finansavimą iš savivaldybių visuomenės sveikatos rėmimo specialiųjų programų lėšų, sveikatos klausimai turėtų būti prioritetas. Rekomenduota skatinti glaudesnį bendradarbiavimą sveikatos klausimais tarp savivaldybės ir apskrities pavaldumo įstaigų ir organizacijų.

2007 m. rugsėjo 26 d. vykusio posėdžio metu, dalyvaujant Nacionalinės sveikatos tarybos nariams, Sveikatos apsaugos viceministrei, kitiems ministerijos atsakingiems pareigūnams, svarstyta tolesnės sveikatos sistemos plėtros 2007-2015 m. metų metmenys. Tai konceptualus dokumentas, kuriame išdėstytos pagrindinės Lietuvos sveikatos sistemos plėtros kryptys, jų įgyvendinimo strategija, vadovaujantis svarbiausiais valstybės siekiais, išreikštais per sveikatos sistemos misiją, viziją ir pagrindinius principus. 

Dokumento tikslas – turėti sveikatos sistemos ilgalaikės plėtros dokumentų paketą, kurių tikslai ir priemonės būtų kiek įmanoma mažiau priklausomi nuo valdžių ir dominuojančių politinių partijų kaitos. Metmenys atitinka Lietuvos nacionalinėje sveikatos koncepcijoje suformuotas sveikatos sistemos plėtros kryptis, numato jų tolesnę įgyvendinimo strategiją. Metmenys parengti vykdant LR sveikatos apsaugos ministro 2006 m. lapkričio 28 d. įsakymą Nr. V-1015. Jas rengė darbo grupė sudaryta iš įvairių institucijų atstovų. Posėdžio metu Tarybos nariai išsakė pastabas dėl šio dokumento. Buvo konstatuota, kad valstybės rūpinimasis žmonių sveikata, o taip pat ir pačių žmonių rūpinimasis savo sveikata yra nepakankamas. Todėl sveikintinas dalykas, kad dokumente atsirado skyrelis ,, Ugdyti gyventojų atsakomybę už savo sveikatą”. Buvo pasiūlyta įvardinti ir kitus skyrelius, kuriuose būtų numatytos valstybės pareigos ir atsakomybė už   finansavimo didinimą, finansavimo sistemos tobulinimą. Atkreiptas dėmesys, kad Taryba visą laiką kalba apie kitų sektorių atsakomybės didinimą Lietuvos žmonių sveikatos atžvilgiu, todėl metmenyse galėtų atsirasti atskiras skyrelis, o gal net kažkoks atsakomybės mechanizmas, gal būt turėtų būti numatyta ir finansavimo forma, išplėtoti atskirų sektorių atsakomybės didinimą. Kalbant dėl savivaldybių įgaliojimų ir atsakomybės padidinimo išreikšta nuomonė, kad metmenyse irgi gali būti atskiras punktas, išplėtotas atskiromis priemonėmis. Buvo atkreiptas dėmesys, kad akcentuojant asmens atsakomybę mūsų šalyje daugiau kalbama apie ugdymą, mokymą ir kitokias priemones, tačiau pasaulis, didindamas asmens atsakomybę, nuėjo per mokestinius svertus ir tai buvo deklaruota paskutiniame sveikatos priežiūros organizavimo kongrese, tą rodo ir Vokietijos pavyzdys. Tai vienas iš pagrindinių stabdžių, kodėl nėra išvystytas papildomas sveikatos draudimas, bet jeigu valstybė apibrėš būtinos sveikatos priežiūros apimtis, kurias garantuoja valstybė ir privalomojo sveikatos draudimo sistema, tai bus gana slidus ir nepopuliarus žingsnis. Reikėtų įvardinti kad ne viskas, o tik būtina sveikatos priežiūra yra garantuota valstybės, o tada būtų galima kalbėti apie kitą dalį, kurioje jau yra papildomas sveikatos draudimas ir jo įgyvendinimo mechanizmas, nes šiandien tam tikrai nėra pagrindo atsirasti, nes viskas yra garantuota valstybės. Tai turėtų būti suderinta su politikais. Tarybos nariai pateikė konkrečius pasiūlymus, kuriuos reikėtų įtraukti į metmenis.

Nacionalinė sveikatos taryba, vykdydama LR Seimo 2007 metų gegužės 15 d. nutarimo Nr. X-1133 2 straipsnį, 2007 m spalio 24 d. vykusio posėdžio metu pateikė Seimo sveikatos reikalų komitetui Tarybos strateginį veiklos planą 2007-2010 metams. Buvo pristatyti dokumentai, kuriais remiantis buvo rengiamas strateginis veiklos planas - PSO metų devizai, Lietuvos sveikatos programa, LR Vyriausybės 2004-2008 m. programa, LR Seimo nutarimai, ES Visuomenės sveikatos strategija ir programa bei kiti teisės aktai. 

Nacionalinės sveikatos tarybos misija – stiprinti Lietuvos gyventojų sveikatą, sutelkiant visuomenės ir valstybės institucijų pastangas sveikatos problemų sprendimui. NST strateginis tikslas – suderinant valstybės, savivaldybių, mokslininkų, visuomenės sveikatos priežiūros specialistų, visuomeninių organizacijų ir bendruomenės veiksmus, prisidėti formuojant efektyvią sveikatos politiką, kontroliuoti ir vertinti jos praktinį įgyvendinimą bei, teikiant pasiūlymus ir rekomendacijas, siekti geresnės Lietuvos gyventojų sveikatos. Pristatyti pagrindiniai Tarybos uždaviniai, atkreiptas dėmesys, kad taryba didelį dėmesį skiria Lietuvos sveikatos programos, valstybinių sveikatos programų įgyvendinimo analizei, vertinimui. Apžvelgti Tarybos veiklos prioritetai 2007- 2010 m., o taip pat efekto, rezultato ir produkto vertinimo kriterijai. Seimo Sveikatos reikalų komiteto nariai siūlė, kad atsirastų rezoliucija ar teisės aktas, jog visos ministerijos ir savivaldybės turėtų privalomai teikti Nacionalinei sveikatos tarybai informaciją kas per metus nuveikta, o sudarant metų planus siūlė pasirinkti schemą - vienas akcentas metinis pranešimas ir dar du akcentai per metus - konferencija, ar seminaras, reikėtų peržiūrėti, pakoreguoti Lietuvos programą. Pasiūlyta panagrinėti pacientų teises metiniame pranešime ar surengti konferenciją ta tema. 

            2007 m. gruodžio 19 d. vykusios konferencijos ,,Traumos, nelaimingi atsitikimai – nacionalinė problema: priežastys ir prevencija dalyviai - Lietuvos Respublikos Seimo Sveikatos reikalų komiteto, Vyriausybės, Nacionalinės sveikatos tarybos, Lietuvos savivaldybių asociacijos, LR sveikatos apsaugos, Susisiekimo, Vidaus reikalų, Socialinės apsaugos ir darbo, Švietimo ir mokslo ir kitų ministerijų, apskričių viršininkų administracijų atstovai, savivaldybių politikai, gydytojai ir bendruomenių sveikatos tarybų pirmininkai, šalies universitetų, nevyriausybinių organizacijų atstovai – apsvarstė traumų ir nelaimingų atsitikimų situaciją Lietuvoje, nes apsinuodijimai, nelaimingi atsitikimai ir traumos – trečioji mirties priežastis po kraujotakos sistemos ligų ir piktybinių navikų bei sudaro apie 15 proc. visų mirties priežasčių. 

Konferencijoje buvo aptarta Valstybinės saugaus eismo automobilių keliais 2005-2010 metų programos įgyvendinimo patirtis ir perspektyvos, Pasaulio Sveikatos Organizacijos strategijų įgyvendinimas Valstybinėje traumatizmo profilaktikos programoje, atskleisti Valstybinės alkoholio kontrolės politikos trūkumai ir traumatizmo paralelės, nelaimingų atsitikimų darbe priežastys ir pokyčiai, žmonių su fizine negalia lūkesčiai ir realios galimybės spręsti problemas. Daug dėmesio skirta aptarti subjektyvaus žmogiškojo faktoriaus įtakai traumoms ir nelaimingiems atsitikimams, visuomenės narių saugaus ir atsakingo elgesio formavimui per šeimą, mokyklą, žiniasklaidos priemones.   Pripažinta, kad netinkamas vaikų ir jaunimo ugdymas šeimoje, mokykloje, visuomenėje, per masines informacijos priemones, kuriose gausu smurto ir neatsakingo elgesio pavyzdžių, o taip pat nuobaudų ir sankcijų išvengiamumo praktika, suformavo daugelio šalies piliečių, tame tarpe ir pareigūnų, neatsakingą, pavojingą elgesį keliuose, darbe ir aplinkoje, kuris sukelia didžiulę grėsmę sau ir kitiems visuomenės nariams.

Konferencijos dalyviai atkreipė dėmesį į nepatenkinamą LR Alkoholio kontrolės įstatymo vykdymą, kelių eismo saugumo sistemos koordinavimą, blogą policijos įstaigų aprūpinimą eismo priežiūros kontrolei užtikrinti reikalingomis techninėmis priemonėmis ir nepakankamą saugaus eismo ir greičio kontrolės vykdymą. Taip pat į nepakankamą vairuotojų rengimo kokybę ugdant saugaus vairavimo, elgesio kelyje ir pirmosios medicinos pagalbos teikimo įgūdžius, nepakankamą dėmesį viešosios aplinkos humanizavimui ir į nepakankamus tempus bei projektų įgyvendinimo apimtis, įrengiant pėsčiųjų ir dviratininkų takus, nepakankamą pėsčiųjų ir dviratininkų nedrausmingo elgesio keliuose, atšvaitų naudojimo kontrolę, eismo dalyvių švietimą saugaus eismo tema bei per mažą dėmesį vaikų psichinės sveikatos stiprinimui, psichologinio bendravimo ir atsakomybės ugdymui bei agresyvaus elgesio prevencijai ir neefektyvų moksleivių pirmosios medicinos pagalbos mokymą, saugios elgsenos, atsakingo eismo dalyvio elgesio formavimą mokyklose. Konferencijoje taip pat buvo atkreiptas dėmesys     į nepakankamą Greitosios medicinos pagalbos tarnybų aprūpinimą techninėmis priemonėmis. Vieningų medicinos pagalbos algoritmų ir metodikų, parengtų vadovaujantis visuotinai pripažintais tarptautiniais skubiosios pagalbos standartais, įdiegimo bei specialistų nuolatinio kvalifikacijos kėlimo sistemos sukūrimo delsimą, nepakankamą sveikatos priežiūros sektoriaus finansavimą, trukdantį apsirūpinti reikiamomis priemonėmis ir užtikrinti aukštą asmens sveikatos priežiūros paslaugų kokybę pacientams po traumų ir nelaimingų atsitikimų bei plėtoti reabilitacijos sistemą. Savivaldybės neskiria reikiamo dėmesio saugaus eismo komisijų veiklai, rengiant ir įgyvendinant  prevencijos programas bei aktyvinant bendruomenę, trūksta dėmesio ir paramos bendruomenių sveikatos taryboms ir kitų visuomeninių organizacijų veiklai traumatizmo prevencijoje. Buvo atkreiptas dėmesys į nepakankamą masinės informacijos priemonių dėmesį visuomenės teigiamo elgesio nuostatų ugdymui ir nenorą mažinti smurto bei blogo pavyzdžio demonstravimą.  

Konferencijos dalyviai pritarė Lietuvos Respublikos Seimo ir Lietuvos Respublikos Prezidento pastangoms mažinti alkoholio vartojimą sugriežtinant alkoholio reklamą, uždraudžiant alkoholio vartojimą rugsėjo pirmąją dieną, paskelbiant 2008 metus Blaivybės metais, Lietuvos Respublikos Vyriausybei priėmus nutarimą dėl Saugaus eismo gerinimo keliuose programos patvirtinimo ir saugaus eismo komisijos sustiprinimo, jos vadovavimą perimant Ministrui Pirmininkui, o taip pat  Susisiekimo ir Vidaus reikalų ministerijų ir jų departamentų veiklai aktyvinant  prevencinių priemonių įgyvendinimą. Pasiūlyta Lietuvos Respublikos Vyriausybei sugriežtinti Alkoholio kontrolės įstatymo vykdymą ir, vadovaujantis mokslo įrodymais pagrįstomis rekomendacijomis, parengti teisinių aktų pataisas numatančias – žymų alkoholinių gėrimų akcizų didinimą, pardavimo vietų ir laiko ribojimą bei kitų efektyviausių alkoholio vartojimą mažinančių priemonių įgyvendinimą, užtikrinti Valstybinėje saugaus eismo automobilių keliais 2005-2010 m. programoje numatytų priemonių finansavimą. Švietimo ir mokslo ministerijai pasiūlyta ypatingą dėmesį, taikant tiktai moksliškai pagrįstas ir efektyvias bei suderintas su Susisiekimo  ministerija metodikas, skirti vaikų ir moksleivių saugaus eismo žinių ir įgūdžių ugdymui, didesnį dėmesį skirti moksleivių rengimui gyvenimui, ugdant psichologinį bendravimą, įgyvendinant smurto, agresyvaus elgesio prevencijos programas. Savivaldybių administracijos turėtų skirti didesnį dėmesį saugaus eismo kontrolės komisijų veiklai aktyvinti. Rengti ir įgyvendinti saugaus eismo prevencijos, vaikų ir jaunimo saugaus ir atsakingo elgesio ugdymo programas, panaudojant savivaldybių visuomenės sveikatos rėmimo specialios programos ir kitų fondų lėšas. Konferencijos dalyviams pasiūlius, paprašyta, kad valdžios ir valdymo institucijos, dalyvaujančios traumatizmo prevencijos veikloje, apie  konferencijoje  iškeltų problemų sprendimą informuotų LR Seimą, Vyriausybę ir Nacionalinę sveikatos tarybą.

Lietuvos Respublikos Seimas praktiškai kiekvienais metais nutarimuose dėl Nacionalinės sveikatos tarybos veiklos ataskaitos pasiūlo Vyriausybei atkreipti ministerijų, Vyriausybės įstaigų ir kitų institucijų dėmesį į tai, kad Nacionalinės sveikatos tarybos motyvuoti siūlymai ir rekomendacijos sveikatos politikos klausimais šių institucijų būtų apsvarstyti ir įvertinti. 2007 metais, Taryba pradėjo gauti ataskaitas-informaciją apie Lietuvos sveikatos programos įgyvendinimą iš įvairių ministerijų ir kitų žinybų, kurios tai daryti buvo įpareigotos Lietuvos Respublikos Seimo 2006 m. birželio 6 d. nutarimo Nr. X-647 (Žin.,2006, Nr. 66-2431) 3 straipsnio 2 punktu. Tačiau atsakingų institucijų dėmesys dar ne visoms Nacionalinės sveikatos tarybos nagrinėjamoms problemoms yra pakankamas (1, 2 lentelės).

 

1 lentelė. 2007 m. gauti atsakymai į Nacionalinės sveikatos tarybos nutarimus
 

	Eil. Nr.
	Nutarimo pavadinimas
	Institucija iš kurios gautas atsakymas

	1. 
	Dėl valstybinės alkoholio kontrolės programos įgyvendinimo

(2007-01-30, Nr. N-1)
	Sveikatos apsaugos ministerija

Socialinės apsaugos ir darbo ministerija Vidaus reikalų ministerija

Lietuvos savivaldybių asociacija



	2.
	Dėl valstybinės tuberkuliozės profilaktikos ir kontrolės 2003-2006 metų programos įgyvendinimo

(2007-05-03, Nr. N-3) 


	Vidaus reikalų ministerija

Švietimo ir mokslo ministerija

	3.
	Konferencijos ,,Traumos, nelaimingi atsitikimai – nacionalinė problema: priežastys ir prevencija“ rezoliucija

(2007-12-19)


	Susisiekimo ministerija

Švietimo ir mokslo ministerija

	4.
	Dėl Lietuvos sveikatos programos įgyvendinimo, vykdant LR Seimo 2006 m. birželio 6 d. nutarimą Nr. X-647
	Valstybinė tabako ir alkoholio kontrolės tarnyba

Ūkio ministerija

Žemės ūkio ministerija

Vidaus reikalų ministerija

Socialinės apsaugos ir darbo ministerija

Susisiekimo ministerija

Sveikatos apsaugos ministerija




2 lentelė.  2007 m. gauti atsakymai į  Nacionalinės sveikatos tarybos raštus

	Eil. Nr.
	Rašto pavadinimas
	Institucija iš kurios gautas atsakymas

	1.
	Dėl LR Seime registruoto projekto Nr. XP-1746A (2007-05-11, Nr.14-36)


	Sveikatos apsaugos ministerija

	      2.
	Dėl LR Vyriausybės nutarimo ,,Dėl LR vyriausybės 1998 m. liepos 23 d. nutarimo Nr. 921 ,,Dėl LR Ūkio ministerijos nuostatų patvirtinimo” pakeitimo projekto (2007-09-25,  Nr.14-59)
	Ūkio ministerija


III. SVEIKATOS POLITIKOS VERTINIMAS IR FORMAVIMAS: SIŪLYMAI  ĮSTATYMŲ PROJEKTAMS, REKOMENDACIJOS SVEIKATOS REFORMOS IR KITAIS KLAUSIMAIS

 

            2007 metais Tarybos nariai ir sekretoriato darbuotojai dalyvavo LR Seimo komitetų, Sveikatos apsaugos ministerijos posėdžiuose ir kituose renginiuose, teikė siūlymus bei Tarybos nuomones su Lietuvos sveikatos politikos vertinimu ir formavimu susijusiais klausimais.  

 
2007-02-15 teiktos pastabos ir pasiūlymai dėl valstybinės visuomenės sveikatos priežiūros plėtros savivaldybėse 2007-2010 metų programos ir priemonių plano projektų. Pritarta esminėms Programos ir priemonių plano nuostatoms ir rekomenduota juos teikti tvirtinimui.


2007-06-26 LR Seimo plenariniame posėdyje Nacionalinės sveikatos tarybos pirmininkas Juozas Pundzius perskaitė Nacionalinės sveikatos tarybos metinį pranešimą ,,Žmonių ištekliai sveikatos priežiūroje“. Seimo nariai ir į posėdį pakviesti Lietuvos mokslininkai, sveikatos organizatoriai,  sveikatos priežiūros įstaigų vadovai, visuomeninių, pacientų organizacijų atstovai supažindinti su naujausiais šalies gyventojų sveikatos rodikliais ir sveikatos būkle, išanalizuotos šių pokyčių tendencijos ir priežastys. Pranešime daug dėmesio skirta aplinkos, alkoholio ir kitų žalingų įpročių poveikiui sveikatai. Taryba, atsiliepdama į Pasaulio sveikatos organizacijos devizą, 2007 metais išskirtinį dėmesį skyrė sveikatos priežiūros darbuotojų rengimo, kvalifikacijos kėlimo, darbo ir kitoms problemoms. 


2007-06-27 parengtas ir išsiųstas kreipimasis į LR Prezidentą dėl alkoholinių gėrimų reklamos. Taryba nuolatos informuoja Seimą, Vyriausybę ir visuomenę apie didelį ir kasmet vis didėjantį alkoholio vartojimą, bei dramatiškas jo pasekmes sveikatai. Dėl santykinai pingančio ir labai lengvai prieinamo alkoholio, jo gamyba, pardavimas ir vartojimas toliau didėja. Blogėja ir visuomenės sveikata. Didžiulį nerimą kelia katastrofiškai aukšti mirtingumo rodikliai dėl traumų ir nelaimingų atsitikimų, savižudybių ir nužudymų, širdies ir kraujagyslių, virškinimo sistemos ir kitų su alkoholio vartojimu susijusių ligų. Pastebimai sumažėjo Lietuvos gyventojų ir ypač vyrų vidutinė numatomo gyvenimo trukmė. Ypatingą susirūpinimą kelia alkoholinių gėrimų vartojimo mastų didėjimas vaikų ir paauglių tarpe. Gerti pradedama vis jaunesniame amžiuje, o pasiekus 15-16 metų amžių, vos  2,1 proc. vaikų būna išlikę abstinentais. Didesnė pusė šio amžiaus vaikų per mėnesį būna apsvaigę du ir daugiau kartų. Tyrimai Lietuvoje rodo, kad vaikai pradeda gerti ir daugiausiai geria alų, vyną, sidrus ir kitus silpnus bei ,,skanius” gėrimus, kurie daugiausiai  reklamuojami ir, mokslininkų nuomone, ,,atkelia vartus” stipriems gėrimams bei priklausomybės nuo alkoholio atsiradimui. Praktiškai vyresnėse klasėse mokiniai geria tokius pačius gėrimus ir panašiais kiekiais kaip ir suaugę. Taryba disponuoja moksliškai pagrįstais įrodymais apie reklamos ir alkoholio vartojimo sąsajas, todėl reklamos uždraudimą laiko viena veiksmingiausių ir svarbiausių alkoholio vartojimą mažinančių priemonių.
Nacionalinė sveikatos taryba, atstovaudama visuomenės sveikatos specialistus ir  mokslininkus, visuomenines organizacijas, užsiimančias sveikatinimo veikla ir savivaldybių bendruomenės sveikatos tarybas, kreipėsi į LR Prezidentą, prašydama nedelsiant pasirašyti įstatymo pataisas taip žengiant pirmą svarbų žingsnį Lietuvos išlaisvinimo iš pražūtingo alkoholizmo liūno kelyje.

2007-07-16 teikti pasiūlymai dėl Blaivybės metų programos projekto. Siūlyta tobulinti teisinę bazę: svarstant Alkoholio kontrolės klausimus pavesti Seimo Sveikatos reikalų komitetui vykdyti pagrindinio komiteto funkcijas vietoj Ekonomikos komiteto. Svarstant tabako ir alkoholio įstatymų pakeitimus, remtis LR Konstitucinio teismo išaiškinimu ir prioritetą teikti visuomenės sveikatos, o ne verslo interesui. Alkoholio kontrolės įstatymo pataisų rengimo ir siūlymo iniciatyvą siūlyta perduoti Sveikatos apsaugos ministerijai, suteikiant jai daugiau galių įgyvendinti Alkoholio kontrolės politiką, nes tai užtikrintų, kad, rengiant pataisas, būtų išsaugota pirmenybė visuomenės sveikatai. Reikalinga iš esmės sugriežtinti alkoholio kontrolę šalyje, stiprinti Valstybinės tabako ir alkoholio kontrolės tarnybą, jos nepriklausomumą nuo alkoholio gamintojų ir pardavėjų įtakos, sistemingai didinti alkoholio akcizus taip, kad jų augimas viršytų gyventojų pajamų augimą, visiškai uždrausti tiesioginę ir netiesioginę alkoholio gaminių reklamą ir rėmimą. Atkreiptas dėmesys, kad pastaruoju metu, perdavus dalį alkoholio reklamos kontrolės funkcijų Nacionalinei vartotojų teisių apsaugos tarybai, padaugėjo reklamos apribojimų pažeidimų, todėl pasiūlyta visą  alkoholio reklamos  kontrolę grąžinti Valstybinei tabako ir alkoholio kontrolės tarnybai ir kt. Pateikti pasiūlymai alkoholio prevencijos srityje: skirti didesnį dėmesį gyvenimo įgūdžių, sveikos gyvensenos ir psichologinio bendravimo ugdymui, jaunuolių rengimui gyventi visuomenėje. Mokyklose vykdyti tiktai efektyvias, moksliškai pagrįstas prevencines programas, skatinti ir puoselėti blaivybės idėjas ugdymo institucijose, skatinti ir raginti savivaldybes aktyvinti alkoholio ir narkomanijos prevencijos komisijų veiklą bei vykdyti efektyvias prevencines priemones bendruomenėse, kurios įtakotų alkoholio vartojimo mažinimą. Siūlyta plėsti reabilitacijos paslaugas asmenims, sergantiems priklausomybės ligomis bei jų šeimų nariams. 

2007-07-16 parengtas ir išsiųstas kreipimasis į LR Prezidentą, LR Seimo Pirmininką, LR Ministrą Pirmininką dėl Alkoholio kontrolės įstatymo 2,7,11,12,15,16,17,18,29,34,35 straipsnių pakeitimo ir papildymo įstatymo. Kreipimesi atkreiptas šalies vadovų dėmesys į alkoholio vartojimo pasekmes gyventojų sveikatai ir šalies ekonomikai bei pateikta Nacionalinės sveikatos tarybos pozicija dėl įstatymo pataisų.

2007-07-23 teiktos pastabos Sveikatos apsaugo ministerijai dėl Lietuvos respublikos alkoholio kontrolės įstatymo 2,3,18,22,26,28,29,34 ir 35 straipsnių pakeitimo ir papildymo įstatymo. Atkreiptas dėmesys į tai, kad Nacionalinė sveikatos taryba valstybinės alkoholio kontrolės politikos įgyvendinimo situaciją nuolatos seka ir laiko tai vienu iš svarbiausių savo veiklos prioritetų. Taryba pastabas dėl blogo valstybinės alkoholio kontrolės politikos įgyvendinimo nuolatos išsako Seime, apie tai informuojama Vyriausybė ir kitos valstybinės institucijos. 

2007-09-25 LR Seimo Sveikatos reikalų komitetui teiktos pastabos ir pasiūlymai dėl Lietuvos Respublikos medicinos praktikos įstatymo 2,3 ir 4 straipsnių pakeitimo įstatymo projekto Nr. XP-2431 ir dėl Lietuvos Respublikos sveikatos priežiūros įstaigų įstatymo 43 straipsnio pakeitimo įstatymo. Siūlyta praplėsti 2 straipsnio 3 dalį, 4 straipsnio 2 dalį bei patikslinti 43 straipsnio 1 dalį nurodant, kad ,,1. tik LNSS įstaigų, ,,kuriose vyksta studentų ir rezidentų studijos ir kuriose rezidentai dirba gydytojo rezidento pareigose“ išlaidos, susijusios su studentų ir gydytojų rezidentų studijomis ir darbo užmokesčiu, kompensuojamos Vyriausybės nustatyta tvarka.“


2007-10-10 teikė pastabas ,, Dėl tolesnės sveikatos sistemos plėtros 2007-2010 metų metmenų“. Taryba labai teigiamai įvertino šio tolimesnei sveikatos reformai  reikalingo dokumento atsiradimą ir  pritarė dokumento pagrindinėms nuostatoms.

 
Metmenyse pristatoma plati esamos situacijos įvertinimo analizė, pateikiamas sveikatos politikos ir sveikatos priežiūros organizavimo problemų įvertinimas. Modernios visuomenės sveikatos sampratos šviesoje naujai suformuluojama sveikatos sistemos misija, vizija ir principai. Dokumente didelis dėmesys skirtas privačių ir viešųjų įstaigų steigimosi, finansavimo ir kitų veiklos sąlygų lygiateisiškumui užtikrinti, tačiau Taryba pasigedo nuorodų į pareigų bei atsakomybės suvienodinimą. Taip pat, įvertindami svarbią kitų sektorių, ministerijų ir žinybų įtaką gyventojų sveikatai, siūlė vėliau, rengiant metmenų įgyvendinimo priemonių planus, numatyti priemones šiems sektoriams dėl didesnių įsipareigojimų bei atsakomybės už visuomenės sveikatos rodiklius prisiėmimo. Metmenyse, Tarybos manymu, galėjo būti labiau išryškintos valstybės ir privalomojo sveikatos draudimo sistemos įsipareigojimų ribos dėl apibrėžtų garantuojamų sveikatos priežiūros paslaugų apimčių, nes tai leistų aiškiau argumentuoti papildomojo sveikatos draudimo įgyvendinimo ir priemokų už paslaugas įvedimo būtinybę. Todėl siūlyta 19.4 punktą papildyti žodžiu ,,būtinoji”. Taip pat punktą 19.6 papildyti žodžiais ,,vienodos apimties”, o punktą 20.4 galima būti papildyti įrašant ,,ir tobulinti finansavimo mechanizmą”. Punktą 22.7 patikslinti įrašant įsipareigojimą ,,nuo 2010 metų pasiekti, kad sveikatos priežiūros paslaugų įkainiai padengtų išlaidų kaštus”. 


Tarybos nariai atkreipė dėmesį ir pateikė pastabas dėl psichikos sveikatos priežiūros, kurios reikšmė kasmet labai didėja. Pasiūlyta papildyti dokumentą (23.9 punktą) keliomis principinėmis nuostatomis dėl psichikos sveikatos priežiūros deinstitucionalizavimo, didesnės integracijos į bendrojo profilio gydymo įstaigas ir į bendruomenės paslaugas, dėl ambulatorinių psichikos sveikatos centrų stiprinimo, įteisinant tiktai pilnų ir visaverčių komandų darbą.


Skirsnį, kuriame kalbama apie gyventojų atsakomybę už savo sveikatą siūlyta papildyti įsipareigojimu dėl mokestinio mechanizmo sukūrimo, didinančio atsakomybę už savo sveikatą ir skatinančio sveiką gyvenseną. 

Vykdant LR Seimo Valdybos 2002 m. vasario 18 d. sprendimą Nr. 714 ,,Dėl Seimui atskaitingų valstybės institucijų parlamentinės priežiūros”, Nacionalinė sveikatos taryba bendradarbiauja su LR Seimo Sveikatos reikalų komitetu. Į LR Seimo Sveikatos reikalų komiteto posėdžius pagal kompetenciją ir svarstomų klausimų pobūdį kviečiami Nacionalinės sveikatos tarybos nariai. LR Seimo Sveikatos reikalų komiteto nariai dalyvauja Nacionalinės sveikatos tarybos posėdžiuose. Nacionalinė sveikatos taryba visus posėdžių nutarimus bei konferencijų rezoliucijas teikia LR Seimo Sveikatos reikalų komitetui bei atsako į komiteto pateiktus klausimus. 

IV. SVEIKATINIMO VEIKLOS VERTINIMAS. LIETUVOS SVEIKATOS PROGRAMOS IR VALSTYBINIŲ SVEIKATOS PROGRAMŲ ĮGYVENDINIMAS
LR Seimo plenariniame posėdyje 2007 m. birželio 26 d. pristatytas Nacionalinės sveikatos tarybos 2006 metų metinis pranešimas (toliau – pranešimas). Pranešimo tema ,Žmonių ištekliai sveikatos priežiūroje ”. Šiame pranešime buvo apžvelgti naujausi šalies gyventojų sveikatos rodikliai ir sveikatos būklė. Išanalizuotos šių pokyčių tendencijos ir priežastys. Čia greta tradicinių sveikatos priežiūros statistikos rodiklių pateikiami ir kai kurie Lietuvos gyventojų savo sveikatos vertinimo, sveikatą įtakojančios gyvensenos, požiūrio į sveikatos sistemos funkcionavimą duomenys, atkreipiamas dėmesys į realias Lietuvos gyventojų sveikatos problemas, kurių sprendimas priklauso ne vien nuo sveikatos priežiūros sistemos funkcionavimo efektyvumo. Pranešime daug dėmesio skiriama žmonių ištekliams sveikatos priežiūros srityje, nes šiuo metu daugumoje šalių sveikatos priežiūrai labai trūksta kvalifikuotų darbuotojų. 2006 m. Pasaulinė sveikatos diena ir Pasaulio sveikatos organizacijos metų ataskaita taip pat buvo skirta sveikatos priežiūros žmonių ištekliams. Jau 2000 m. Pasaulio sveikatos organizacija įvardijo sveikatos priežiūros specialistus kaip svarbiausią sveikatos sistemos dalį ir priimtoje strategijoje „Sveikata visiems XXI a.“ pabrėžė būtinybę užtikrinti tinkamą sveikatos priežiūros specialistų pasiūlą, jų rengimą ir optimalios veiklos sąlygas.

         Lietuvoje sveikatos priežiūros specialistų trūkumas kai kuriuose regionuose ar įstaigose dėl įvairių priežasčių jau pranoko blogiausius lūkesčius, todėl metiniame pranešime daug dėmesio skiriama sveikatos priežiūros žmonių išteklių poreikio planavimui, sveikatos priežiūros specialistams rengti aukštosiose mokyklose ir kolegijose, nes sveikatos priežiūros specialistų rengimo pertvarka pagal tarptautinius standartus, kaip teigia Nacionalinė sveikatos koncepcija, yra Lietuvos sveikatos sistemos pertvarkos pradžia. Metiniame pranešime nagrinėjami integruotų sveikatos priežiūros ir socialinių paslaugų poreikio ir plėtros klausimai, o taip pat sveikatos apsaugos sistemos finansavimo ir  sveikatinimo paslaugų prieinamumo gyventojams problemos. Pateikiama šiandieninei sveikatos priežiūros sistemai, kur šiuolaikinė medicina, grindžiama naujausiomis gamtos mokslų žiniomis, įvaldžiusi moderniausias technologijas, ypač aktuali problema – nepageidaujami sveikatos priežiūros įvykiai. Lietuvoje, kaip ir daugelyje šalių, nors ir netobulas, bet vyksta formalus sveikatos priežiūros nepageidaujamų įvykių registravimas. Vis daugiau šalių diegia savanorišką neatitikčių registravimą, nes tik sukauptos informacijos pagrindu turi būti plėtojama nuolatinio sveikatos priežiūros kokybės sekimo strategija ir jos įgyvendinimo planas. Tą darydama kiekviena įstaiga turi optimizuoti organizacijos struktūrą, skatinti įstaigos kultūrą, personalo kvalifikacijos kėlimą, didinti personalo motyvaciją ir sukurti kokybės valdymo svertus. Metiniame pranešime pateikti duomenys skatina daugiau dėmesio skirti bendriems sveikatą lemiantiems veiksniams, ieškoti būdų ir priemonių, galinčių pagerinti sveikatos priežiūros specialistų rengimą, darbo efektyvumą ir sudaryti prielaidas specialistams likti ir dirbti savo šalyje. Nacionalinės sveikatos tarybos nuolatinis bendradarbiavimas, rengiant metinius pranešimus su Seimo Sveikatos reikalų komitetu, Sveikatos apsaugos ministerija, valstybės ir savivaldybių institucijomis, universitetų, nevyriausybinių organizacijų atstovais, šalies įvairių sričių specialistais sudaro prielaidas atvirai išdėstyti problemas, pateikti Seimo nariams ir visuomenei aktualius Lietuvos sveikatos politikos įgyvendinimo klausimus. 

              Pranešimas išleistas atskiru leidiniu, jo elektroninis variantas patalpintas Nacionalinės sveikatos tarybos tinklalapyje (www.lrs.lt> Institucijos, atskaitingos Seimui >Nacionalinė sveikatos taryba>Veikla>Metiniai pranešimai). Metinio pranešimo 2006 leidiniai buvo įteikti LR Seimo nariams, valstybės, apskričių ir savivaldos vykdomųjų institucijų vadovams, sveikatos priežiūros specialistams, universitetų, nevyriausybinių organizacijų atstovams.  

           Vienas iš pagrindinių Nacionalinės sveikatos tarybos uždavinių – analizuoti ir vertinti Lietuvos sveikatos programos ir valstybinių sveikatos programų įgyvendinimą. Nacionalinė sveikatos taryba nuolatos analizuoja ir vertina gyventojų sveikatos būklės rodiklių pokyčius ir tendencijas. Stebėdama Lietuvos sveikatos programos bei kitų valstybinių sveikatos programų vykdymo eigą ir, pasitelkusi įvairių ministerijų ir žinybų žinomus specialistus, mokslininkus, nevyriausybinių organizacijų, apskričių ir savivaldybių atstovus, Taryba aiškinasi reiškinių priežastis bei teikia pasiūlymus, rekomendacijas įvairiausioms institucijoms. Tai vykdoma metinio pranešimo, posėdžių nutarimų, konferencijų rezoliucijų, raštų įvairioms ministerijoms ir žinyboms, kreipimųsi, informacinių pranešimų, spaudos konferencijų, pastabų ir siūlymų teisės aktų rengėjams forma. Nacionalinė sveikatos taryba - vieta, kur išklausomos ir išgirstamos įvairios nuomonės ir siūlymai visų, kuriems rūpi geresnė Lietuvos žmonių sveikata. Tiek rengdama nutarimus, tiek rezoliucijas ar metinio pranešimo išvadas, Taryba griežtai remiasi tiktai mokslo įrodymais pagrįstais duomenimis. 

2007-01-30 išplėstiniame posėdyje svarstyta Lietuvos Respublikos Vyriausybės 1999 m. vasario 25 d. nutarimu Nr. 212 patvirtinta Valstybinė alkoholio kontrolės programa (Žin., 1999, Nr.21-603), jos vykdymo eiga. Programoje numatytas platus priemonių 1999–2010 metams planas, įpareigojantis daugelį ministerijų ir žinybų iš esmės pakeisti situaciją. Nacionalinė sveikatos taryba, išklausiusi Seimo, Tarybos narių, ministerijų bei kitų institucijų, nevyriausybinių organizacijų atstovų pasisakymus, konstatavo, kad Programa neefektyvi, daugelis programos priemonių nevykdomos arba nepakankamai vykdomos, pasigendama koordinuojančio ir vadovaujančio Sveikatos apsaugos ministerijos, kaip atsakingos už programos vykdymą institucijos, vaidmens. Esminės prielaidos didesniam alkoholio vartojimui ir su tuo susijusių susirgimų gausėjimui atsirado dėl to, kad nuolatos liberalizuojamas alkoholio kontrolės įstatymas, neužtikrinamas ir jau esamų nuostatų (draudimo parduoti nepilnamečiams ir kt.) vykdymas, neįgyvendinamos tokios pagrindinės ir efektyviausios priemonės kaip alkoholinių gėrimų kainų ir akcizų didinimas, reklamos draudimas, pardavimo vietos ir laiko apribojimas, galinčios sumažinti bendrąjį alkoholio suvartojimą, vengiama vykdyti tarptautinius įsipareigojimus ir kitos priežastys.

2007-03-22 svarstyta Lietuvos Respublikos Vyriausybės 2000 m. balandžio 14 d. nutarimu Nr. 423 (Žin., 2000, Nr.32-903) patvirtinta Valstybinė traumatizmo profilaktikos 2000–2010 metų programa, jos įgyvendinimo eiga. Šioje programoje numatyta sutelkti valstybės ir savivaldybių institucijų pastangas traumatizmo problemai spręsti. Svarbiausias programos efektyvumo rodiklis – pastovus mirčių ir sunkių sužalojimų skaičiaus mažėjimas. Taryba, įvertindama Sveikatos apsaugos, Švietimo ir mokslo, Vidaus reikalų  ministerijų atstovų, Nacionalinės sveikatos tarybos narių, sveikatos priežiūros įstaigų ir kitų institucijų atstovų pranešimus bei pastabas dėl Programos įgyvendinimo, pažymėjo, kad  vykdant programą, nors ir atliktas tam tikras darbas, bet įgyvendinimas nėra sklandus. Dėl nepakankamo Programos finansavimo, neefektyvių priemonių taikymo traumatizmo profilaktika ir visa situacija negerėja. Visuomenės sąmoningumas nepakankamas, elgesys neatsargus ir neatsakingas. Dėl alkoholio vartojimo mirčių ir sužalojimų skaičius transporte,  gamyboje ir buityje nemažėja. Aktyviosios saugos priemonės įgyvendinamos vangiai. Visuomenės pasirengimas teikti pirmąją pagalbą nepatenkinamas. Dėl prastos materialinės-techninės bazės, organizacinių trūkumų įdiegiant pažangiausias metodikas, algoritmus, optimizuojant sveikatos priežiūros įstaigų tinklą ir paslaugų teikimą medicininė ir specializuota traumatologinė  pagalba nepakankamai efektyvi.

2007-05-03, dalyvaujant Seimo, Sveikatos apsaugos, Krašto apsaugos ministerijų, Kalėjimų departamento prie Teisingumo ministerijos atsakingiems darbuotojams, universitetų, kolegijų atstovams, apskričių gydytojams, AIDS centro, visuomenės sveikatos centrų atstovams, tuberkuliozės gydymo įstaigų vadovams ir specialistams bei kitiems dalyviams, svarstyta Lietuvos Respublikos Vyriausybės 2002 m. spalio 10 d. nutarimu Nr. 1611 (Žin., 2002, Nr.99–4408) patvirtintos Valstybinės tuberkuliozės profilaktikos ir kontrolės 2003-2006 metų programos įgyvendinimo eiga. Posėdžio dalyviai išreiškė nuomonę, kad visose žinybose dirbantiems su įtariamais ar jau sergančiais tuberkulioze ligoniais trūksta žinių kaip interpretuoti ir taikyti praktikoje LR pacientų teisių ir žalos sveikatai atlyginimo, LR žmonių užkrečiamųjų ligų profilaktikos ir kontrolės įstatymus bei Lietuvos Respublikos įstatymą dėl Europos žmogaus teisių ir pagrindinių laisvių apsaugos konvencijos, kyla abejonių dėl  šių įstatymų suharmonizavimo, todėl pasiūlyta, siekiant apsaugoti nuo susirgimo sveikus žmones, keisti įstatymus, daryti juose išimtis, suteikiančias aiškią pirmenybę visuomenės interesams, o įvertinant situacijos grėsmingumą, reikia didesnes teises suteikti vidaus reikalų pareigūnams, įtraukiant juos į aktyvaus ir ankstyvojo ligos išaiškinimo sistemą bei pareikalauti užtikrinti griežtą sergančiųjų atviromis tuberkuliozės formomis prievolių vykdymo kontrolę.

V. TARPŽINYBINIS BENDRADARBIAVIMAS
Lietuvos Respublikos Seimo 2007 m. gegužės 15 d. nutarime Nr. X-1133 ,,Dėl Nacionalinės sveikatos tarybos 2006 metų veiklos ataskaitos” (Žin., 2007, Nr.56-2183) ir Nacionalinės sveikatos tarybos metiniame pranešime 2006 buvo akcentuota tarpžinybinio bendradarbiavimo tarp valstybinių institucijų ir savivaldybių svarba. Taryba - atvira tarpžinybiniam bendradarbiavimui institucija. 

Nacionalinė sveikatos taryba savo posėdžiuose ne kartą akcentavo, kad nepakankamas dėmesys skiriamas savivaldybių bendruomenės sveikatos taryboms, kurioms numatytas labai svarbus tarpininko vaidmuo tarp plačiosios visuomenės ir sveikatos valdymo sprendimus priimančiųjų savivaldybės institucijų. Tarybos iniciatyva buvo įsteigta Savivaldybių bendruomenių sveikatos tarybų asociacija, kurios pagrindiniai veiklos tikslai yra ugdyti bendruomenės narių pilietiškumą, stiprinti sveikatą, gerinti gyvenimo kokybę, didinti asmens ir visuomenės sveikatinimo paslaugų kokybę ir prieinamumą, mažinti socialinius sveikatos netolygumus, įtraukti bendruomenę į sveikatinimo veiklą, sumažinti sergamumą, ligotumą, invalidumą, sudaryti prielaidas ilgesniam ir sveikesniam gyvenimui, padėti specialiųjų poreikių asmenų integracijai į bendruomenę, dalyvauti Lietuvos savivaldybių sveikatos politikos formavime, bendruomenės sveikatos programų prioritetų nustatyme ir sveikatinimo projektų, specialistų rengime, jų tobulinime bei mokslo žinių diegime, o taip pat koordinuoti Asociacijos narių veiklą, atstovauti Asociacijos narių interesams ir juos ginti. 

Nacionalinė sveikatos taryba, inicijuodama Savivaldybių bendruomenių sveikatos tarybų asociacijos įsteigimą, siekia stiprinti bendradarbiavimą tarp Nacionalinės sveikatos tarybos ir savivaldybių, daugiau dėmesio skirti nacionalinių sveikatos programų įgyvendinimo savivaldybėse problemoms bei teikti paramą savivaldybėms, prisidedant prie savivaldybių politikų naujos visuomenės sveikatos politikos sampratos ugdymo. Bendruomenių sveikatos tarybos turi tapti tarsi bendruomenės advokatai. Tačiau ir patys Tarybos nariai privalo daugiau ir giliau žinoti apie sveikatos priežiūros organizavimo niuansus, reformos siekius ir tikslus, dažnai pirmu žvilgsniu nematomus procesus. Tiktai taip bendruomenės sveikatos tarybos galėtų išsikovoti autoritetą politikų ir visuomenės akyse. Todėl šiuolaikinėje sveikatos politikos sampratoje  ypatingas dėmesys  skiriamas bendruomenės įtraukimui į sveikatos sprendimų priėmimą įvairiuose lygiuose, ryšių tarp bendruomenės ir politikų sustiprinimui. Deja, 2004 ir 2007 metais Nacionalinės sveikatos tarybos kartu su Kauno Medicinos universitetu atlikti tyrimai parodė, kad šis ryšys nepakankamas. Nesidomima bendruomenės sveikatos tarybų veikla,  niekas nesirūpina jos narių sampratos sveikatos politikoje ugdymu, nepakankami ryšiai su Nacionaline sveikatos taryba. Tyrimas atskleidė ir kitą problemą, tai, kad daugelyje savivaldybių šios tarybos pasyvios, jų veikla formali. Tarybų nariai nejaučia, kad būtų įsiklausoma į jų nuomonę, jie nėra įtraukiami į sveikatos bei socialinių problemų sprendimą, politikos formavimą savivaldybėse. Jaučiamas didelis atotrūkis tarp nacionalinės sveikatos politikos formuotojų ir jos vartotojų bendruomenėje, kuris, pasikeitus savivaldybėse politikų ir bendruomenės sveikatos tarybų kadencijoms, dar labiau išryškėjo.  Taip pat reikėtų akcentuoti didelį žinių apie sveikatos reformos eigą poreikį bendruomenėje. Ypač gilių visuomenės sveikatos ir sveikatos priežiūros organizavimo srityje žinių, galinčių sumažinti informacijos asimetriją, reikia bendruomenės sveikatos tarybų nariams. Tai leistų ne tik sustiprinti šių tarybų įtaką savivaldybėse, bet ir suaktyvintų bendruomenės įsitraukimą į sveikatos sprendimų priėmimą, pagreitintų sveikatos reformą ir pagerintų visuomenės sveikatą. Taryba kartu su Asociacija parengė ir pateikė Sveikatos apsaugos ministerijai projektą ,, Parama savivaldybių visuomeninėms organizacijoms aktyvinant bendruomenę ir ugdant jos raštingumą sveikatos politikos klausimais“ ir tikisi, kad sėkmingas projekto įgyvendinimas leistų sustiprinti bendruomenės sveikatos tarybų įtaką savivaldybių tarybose, jų nuomonė dėl sprendimų sveikatos klausimais vis dažniau būtų išklausoma politikų, išaugtų bendruomenės dėmesys savivaldybėje priimamiems sprendimams sveikatos klausimais, atsirastų platesnės diskusijos vietinėje spaudoje, bendruomenės susitikimuose, būtų spartesnis sveikatos reformos siekių įgyvendinimas savivaldybėje, prisidėtų prie geros patirties, aktyvinant visuomeninių organizacijų veiklą  ir bendruomenes, sklaidos visose savivaldybėse.  

Kaip ir ankstesniais, taip ir 2007 m. Nacionalinės sveikatos tarybos organizuotuose renginiuose nuolat dalyvavo įvairių Lietuvos institucijų, kurių veikla susijusi su sveikatos klausimais, atstovai. Žemiau nurodomi  Nacionalinės sveikatos tarybos renginių pranešėjai, dalyviai iš  įvairių Lietuvos institucijų.

2007-01-30 vykusiame posėdyje ,,Dėl valstybinės alkoholio kontrolės programos įgyvendinimo“ dalyvavo LR Seimo nariai, Sveikatos apsaugos, Švietimo ir mokslo, Socialinės apsaugos ir darbo, Vidaus reikalų ministerijų atstovai, Lietuvos savivaldybių asociacijos, Lietuvos nacionalinio radijo ir televizijos, visuomeninių organizacijų atstovai.


2007-03-22 posėdyje ,,Dėl valstybinės traumatizmo profilaktikos 2000-2010 metų programos įgyvendinimo“ dalyvavo Sveikatos apsaugos, Švietimo ir mokslo, Vidaus reikalų ir Susisiekimo ministerijų atsakingi darbuotojai, sveikatos priežiūros įstaigų, sveikatos priežiūros darbuotojus atstovaujančių visuomeninių organizacijų ir asociacijų vadovai bei kiti dalyviai.

2007-05-03 posėdyje ,,Dėl valstybinės tuberkuliozės profilaktikos ir kontrolės 2003-2006 metų įgyvendinimo“ dalyvavo Seimo, Sveikatos apsaugos, Krašto apsaugos ministerijų, Kalėjimų departamento prie Teisingumo ministerijos atsakingi darbuotojai, universitetų, kolegijų atstovai, apskričių gydytojai, AIDS centro, visuomenės sveikatos centrų atstovai, tuberkuliozės gydymo įstaigų vadovai ir specialistai.

2007-06-26 Seimo plenariniame posėdyje perskaitytas Nacionalinės sveikatos tarybos metinis pranešimas ,,Žmonių ištekliai sveikatos priežiūroje”. Metinio pranešimo pristatyme dalyvavo Vyriausybės, užsienio šalių atstovybių, Sveikatos apsaugos ministerijos ir jai pavaldžių institucijų, apskričių viršininkų administracijų, savivaldybių ir kitų valstybės institucijų darbuotojai, apskričių ir savivaldybių gydytojai, universitetų atstovai.

2007-06-01 posėdyje, vykusiame Šiauliuose ,,Dėl paramos savivaldybėms aktyvinant nevyriausybinių organizacijų veiklą psichotropinių medžiagų prevencijoje“ dalyvavo Šiaulių apskrities septynių savivaldybių politikai, Bendruomenės sveikatos tarybų, Narkotikų kontrolės komisijų, Prevencinio darbo koordinavimo grupių nariai, visuomeninių organizacijų atstovai, psichikos sveikatos ir priklausomybės ligų centrų vadovai. Pasisakė Nacionalinės sveikatos tarybos nariai, Savivaldybių asociacijos, Sveikatos apsaugos ministerijos, Narkotikų kontrolės departamento prie LR Vyriausybės, savivaldybių nevyriausybinių organizacijų atstovai, asmens ir visuomenės sveikatos priežiūros specialistai.

2007-09-26 posėdyje ,,Dėl tolesnės sveikatos sistemos plėtros 2007-2015 m. metų metmenų“  dalyvavo Nacionalinės sveikatos tarybos nariai, Sveikatos apsaugos viceministrė, kiti ministerijos atsakingi pareigūnai.

2007-10-24 posėdyje Nacionalinės sveikatos tarybos nariai kartu su LR Seimo Sveikatos reikalų komiteto nariais svarstė Tarybos 2007 – 2010 metų strateginį veiklos planą.

2007-12-19 Nacionalinės sveikatos tarybos kartu su Seimo Sveikatos reikalų komitetu ir Sveikatos apsaugos ministerija organizuotoje konferencijoje ,,Traumos, nelaimingi atsitikimai – nacionalinė problema: priežastys ir prevencija“ dalyvavo Lietuvos Respublikos Seimo Sveikatos reikalų komiteto, Vyriausybės, Nacionalinės sveikatos tarybos, Lietuvos savivaldybių asociacijos, LR sveikatos apsaugos, Susisiekimo, Vidaus reikalų, Socialinės apsaugos ir darbo, Švietimo ir mokslo ir kitų ministerijų, apskričių viršininkų administracijų atstovai, savivaldybių politikai, gydytojai ir bendruomenių sveikatos tarybų pirmininkai, šalies universitetų, nevyriausybinių organizacijų atstovai. 

Nacionalinės sveikatos tarybos renginiuose nuolat dalyvauja Kauno medicinos universiteto Visuomenės sveikatos fakulteto magistrantūros studentai.

VI. VIEŠOJI IR KITA VEIKLA

Nacionalinė sveikatos taryba apie savo veiklą nuolat teikia informaciją visuomenei ir žiniasklaidai. LR Seimo tinklalapyje http://www.lrs.lt/ >Institucijos, atskaitingos Seimui> Nacionalinė sveikatos taryba - skelbiami teisės aktai, susiję su Nacionalinės sveikatos tarybos veikla, darbo planai, posėdžių nutarimai, konferencijų rezoliucijos, informaciniai pranešimai ir kita informacija. 

 

1. Viešoji veikla 

Prieš Nacionalinės sveikatos tarybos posėdžius bei konferencijas siunčiami  informaciniai pranešimai Seimo kanceliarijos Ryšių su visuomene skyriui ir perduodami visuomenės informavimo institucijoms. Posėdžiuose ir konferencijose dalyvauja žiniasklaidos atstovai, todėl Nacionalinės sveikatos tarybos renginiai nuolat nušviečiami spaudoje, kitose visuomenės informavimo priemonėse. Tarybos nariai dalyvauja radijo ir televizijos laidose. Išleistas leidinys ,,Sveikatos priežiūros reforma: visuomenės lūkesčiai ir ekspertų vertinimai” (Nacionalinės sveikatos tarybos konferencijos medžiaga papildyta ekspertų vertinimais. Surengtas viešas pristatymas politikams ir sveikatos priežiūros specialistams);

2. Kita veikla 

Nacionalinės sveikatos tarybos nariai ir sekretoriato darbuotojai aktyviai dalyvauja sveikatos politikos formavime dirbdami įvairiose komisijose ir darbo grupėse kuriant įstatymus, poįstatyminius teisės aktus, įvairių programų ir projektų įgyvendinime (3 lentelė). Dalyvauja konferencijose, renginiuose daro pranešimus.

3 lentelė. Nacionalinės sveikatos tarybos narių ir sekretoriato darbuotojų dalyvavimas                   darbo grupėse

	 Eil.

Nr.
	Darbo grupės pavadinimas
	Nacionalinės sveikatos tarybos narys, sekretoriato darbuotojas

	     1.


	Dėl valstybinės alkoholio kontrolės programos

(sudaryta Sveikatos apsaugos ministro 2007-07-10  įsakymu Nr. V-579)
	R. Gurevičius

A. Veryga

	2.
	Dėl psichikos sveikatos strategijos įgyvendinimo programos

(sudaryta Sveikatos apsaugos ministro 2007-07-10  įsakymu Nr. V-583)
	R. Žekas

	3.
	Klausimams susijusiems su ES struktūrinės paramos administravimo sistemos kūrimu

(sudaryta Finansų ministro 2006-10-27 įsakymu Nr. VK-358)
	R. Žekas

I. Misevičienė

	4.
	Dėl tolesnės sveikatos sistemos plėtros 2007-2015 metų metmenų

(sudaryta Sveikatos apsaugos ministro 2006-11-28 įsakymu Nr. V- 1015)
	R. Žekas

	 5.
	Dėl visuomenės sveikatos priežiūros įstaigų optimizavimo

(sudaryta Sveikatos apsaugos ministro 2005-03-13 įsakymu Nr. V- 209)
	R. Stukas

	6.
	Dėl 2007-2013 m. ES struktūrinės paramos panaudojimo plano 

(sudaryta Sveikatos apsaugos ministro 2006-11-13 įsakymu Nr. V-941)
	I. Misevičienė

R. Gurevičius

R. Ulianskienė

	7.
	Dėl personalinės Pasaulio sveikatos organizacijos tabako kontrolės pagrindų konvencijos lydimųjų protokolų projektų rengimo koordinavimo 

(sudaryta Sveikatos apsaugos ministro 2005-11-29 įsakymu Nr. V-926)



	A.Veryga

	8.
	Įvertinti psichoaktyviųjų medžiagų vartojimo prevencijos metodinės medžiagos poreikį tikslinėms grupėms

(sudaryta Narkotikų kontrolės departamento prie LR Vyriausybės direktorės 2007-10-12 įsakymu Nr. T1-158)
	A. Veryga

	9.
	Kolegijos narys

(patvirtintas Sveikatos apsaugos ministro 2007-01-25 įsakymu Nr. V-41)
	R. Gurevičius

	10. 
	Privalomojo sveikatos draudimo tarybos narys

(patvirtintas Sveikatos apsaugos ministro 2003-02-18  įsakymu Nr.112)
	J. Pundzius




Per 2006 metus Nacionalinės sveikatos tarybos nariai ir sekretoriato darbuotojai dalyvavo įvairiuose renginiuose. Žemiau nurodyti svarbesni renginiai:

∙ Vilniaus universiteto, Europos gimdos kaklelio vėžio asociacijos konferencija ,,Infekcija ir neoplazija“, 2007 m. sausio 24 d.

∙ Valstybinės tabako kontrolės programos veiksmingumo įvertinimo pristatymas, 2007 m. vasario 2 d.

∙ Sveikatos apsaugos ministerijos organizuota konferencija ,,Pirminės narkomanijos prevencijos principai” 2007 m. vasario 7 d.

∙ Konferencijos Joniškyje, 2007 m. vasario 20 d., Pasvalyje, 2007 m. vasario 21 d., Anykščiuose, 2007 m. gegužės 23 d., Tauragėje, 2007 m. rugsėjo 25 d. ,,Šeimos sveikata” (skaityti pranešimai)

∙ LR Seimo Sveikatos reikalų komiteto ir Kauno medicinos universiteto klinikų Šeimos medicinos klinikos konferencija ,,Gimdos kaklelio vėžys. Sprendimų galimybės Lietuvoje“, 2007 m. kovo 14 d. 

∙ Lietuvos kultūros politikos instituto renginys – diskusija ,,Kultūra prieš socialinę degradaciją: eismo nelaimių prevencija“, 2007 m. kovo 20 d.

∙ Kėdainių savivaldybės konferencija ,,Vaikų sveikatos stiprinimas”, 2007 m. balandžio 20 d. (skaitytas pranešimas).

∙ Seminaras Ignalinoje ,,Vaikų sveikatą stiprinančios aplinkos kūrimas”, 2007 m. gegužės 10 d. (skaitytas pranešimas).

∙ LR Seimo Sveikatos reikalų komiteto, Europos reikalų komiteto diskusija ,,Antsvorio, nutukimo ir kitų rizikos veiksnių įtaka sveikatai. Problemų sprendimas Europos Sąjungoje ir Lietuvoje“, 2007 m. gegužės 25 d.

∙ Kelmės savivaldybės konferencija ,,Bendruomenės sveikata: veiklos prioritetai”, 2007 m. spalio 30 d. (skaitytas pranešimas).

∙ Kauno m. savivaldybės Švietimo skyriaus konferencija ,,Jaunimo sveikatos ugdymas ir stiprinimas ugdymo įstaigose ir vietos bendruomenėje”, 2007 m. lapkričio 21 d. (skaitytas pranešimas)

∙ Šiaulių m. savivaldybės konferencija ,,Bendruomenės sveikata. Priklausomybė nuo kompiuterio“, 2007 m. lapkričio 27 d. 

∙ LR Prezidentūros organizuota konferencija ,,Destruktyvus elgesys ir alkoholis”, 2007 m. lapkričio 29 d.

∙ Finansų ministerijos diskusija ,,Europa pasaulyje: nauji ES išorės politikos prioritetai“, 2007 m. gruodžio 3 d.

∙ Dalyvauta Lietuvos žemės ūkio universiteto rektorato posėdyje dėl universiteto įsijungimo į sveikatą stiprinančių universitetų judėjimą, 2007 m. gruodžio 17 d.

∙ Kelmės bendruomenės sveikatos tarybos narių priėmimas ir diskusija ,,Lietuvos sveikatos programos įgyvendinimas ir sveikatos sistemos reforma” Nacionalinėje sveikatos taryboje, 2007 m. spalio 10 d. 

∙ 2007 m. išleistas leidinys ,,Sveikatos priežiūros reforma: visuomenės lūkesčiai, vykdytojų ir ekspertų vertinimai” (Nacionalinės sveikatos tarybos medžiaga papildyta ekspertų vertinimais). Surengtas viešas pristatymas LR Seime politikams ir sveikatos priežiūros specialistams.

Pirmininko pavaduotojas                                                                   Romualdas Gurevičius

            

VII. PRIEDAI

